
Desallotjat el CSO La Tremenda 
després de 9 anys de lluita 


El 3 de març, operàries subcontractades per Fecsa- 
Endesa amb el consentiment de l'Ajuntament de 
Manresa, sense previ avís ni ordre judicial, van en¬ 
trar, tirar a terra i destruir l'espai, posant fi a 9 anys 


de lluita antipatriarcal duta a terme pel col·lectiu 
Columna Clitoriana. Diverses accions van donar res¬ 
posta a l'agressió el mateix dia i setmanes després del 
desallotjament. > 3 


Escratxe el 
Primer de Maig 
a Berga 

Jordi Simón va ser objectiu d'un 
escratxe realitzat l'l de maig a 
Berga. L'empresa administrada 
per Simon deu 27.115 euros a 
una extreballadora i estan en 
processos judicals. l'Ateneu 
Anarquista Columna Terra i 
Llibertat i la CGT van realitzar 
aquesta acció sota la casa de 
l'antic responsable de Berguedà 
Actual. > 5 


h 



Agressió de la 
Polica Local a 
Manresa 

El passat 24 de febrer la policia 
local de Manresa va agredir a 
en Mohammed prop de les pis¬ 
cines Municipals. Aquest és un 
nou cas de prepotència policial 
en una ciutat infestada d'abusos 
de poder quotidians, sobretot 
contra els sectors més empobrits 
i estigmatitzats. > 4 



Campanya per 
l'anarquia a 
Berga 

La campanya "Portem un món 
nou als nostres cors" s'exten a 
Berga, malgrat la repressió als 
col·lectius llibertaris. > 6 


apuntem cap a la 

anarquia 

un «Ov rïijjij. «44|·K £03- 




#Efecte Can Vies 


El desallotjament del CSA Can Vies ha provocat una res¬ 
posta col·lectiva que ha trascendit (i de llarg) la lluita 
en defensa del centre social. Mostra evident del des¬ 
contentament generalitzat, la petita revolta s'ha estès 
per molts barris i ciutats de Catalunya, on s'han produït 
desenes d'accions en solidaritat amb l'espai alliberat. El 
Bages i el Berguedà no han estat exemptes de mobilit¬ 
zacions, demostrant que mica en mica estem perdent 
la por. > 5-6 

Editorial 


Anem per bon camí 


Berga, abril de 2014 


Pep i tu 


Sí, fins i tot jo que estic entre el realisme i el pes¬ 
simisme ho he de reconèixer: anem per bon camí. 
L'efecte Can Vies n'és la prova definitiva. I el millor 
de tot: en aquest camí es va xino - xano però un 
cop iniciat no es tira enrere. Prou de metàfores! Per 
favor! Sí d'acord, perdó. Anem al gra. 


Primer: el lloc on es fa la política, on s'aconsegueixen 
les victòries, on els moviments socials han de tenir 
permanent i combativa presència és al carrer; Can 
Vies n'és l'exemple paradigmàtic. 


Segon: la violència és una relació social més i per les 
que no reconeixem de cap manera que l'estat en 
tingui l'exclusiva, la violència és una tàctica més per 
a la qual cal formar-se, i la millor manera de formar- 
se és fent-la servir. Per tant, s'ha acabat la cantarella 
pacifista o postmoderna que diu que totes les ma¬ 
nifestacions han de ser festives (us en recordeu del 
May Day?). 


Tercer: l'acció directa, l'autogestió i la lluita són 
pràctiques desitjables i exportables a la resta de la 
societat. La gent està farta de ser «el pot de les hòs¬ 
ties». Tots som un. Cremem, destruïm, combatem 


i construïm el món nou. Tot en una. 
Prou tonteria mediàtica de fer dividir 
les persones en violents i pacifistes. 
Aquestes etiquetes només serveixen 
a les institucions i la policia i aquest 
discurs cada cop arrela menys en la 
societat. I és que Can Vies està sent 
molt gran: lluita al carrer, amb co¬ 
herència, sense claudicacions i so¬ 
bretot sense buscar intermediaris, el 
subjecte segueix sent Can Vies, en tot 
moment. 

L'explosió de ràbia naturalment era 
motivada per molt més que Can Vies 
i anava també molt més enllà. Totes 
ho sabem això. Però hem vist que les 
nostres capacitats són importants. 

Can Vies ha estat una prova, però 
ja vam veure canvis d'actitud i 


d'organització molt positius en altres 
manifestacions com per exemple la 
de suport a la Mònica i al Francisco. 
Segur que el camí no serà tant planer 
com ha semblat per moments. Però 
està clar que és aquest. Organitzades 
i amb actitud, com diria un bon amic. 

En la lluita ens trobarem, per sobre de 
dogmes ideològics. I si amb qui ens 
trobem és amb el lumpen i no pas 
amb cap parlamentari «esquerranós» 
o cap papa de les idees, doncs ja està 
bé que sigui així: mai n'hem esperat 
res dels polítics. Salut i anarquia! Que 
el foc no s'apagui! 


Qui som 

Edita: Col·lectiu PÈSOL NEGRE. El 
pèsol negre no és el portaveu de 
cap entitat i per tant no representa 
a ningú més enllà de qui hi partici¬ 
pa en cada moment. Els articles són 
responsabilitat de qui els fa. A qui li 
piqui que es rasqui. 

Si vols col·laborar econòmicament 
et deixem el número de compte: 
1491 0001 22 2028287627. 

Tancament d'aquesta edició: 8 

de maig de 2014 

En aquest número hi ha parti¬ 
cipat: A terra els murs, Barrikada, 
Columna Clitoriana, Compx, Judith 
Cobena i Guàrdia, Les Bigues, Lola 
de Bellesguard, Manresa Blond, 
Octavi Serra & Mateu Targa, Pep i 
Tu, Roger, Ruda, Tremendes, Una, 
Winchi 

Portal web: 

www.bllibertari.org/ 

I en PDF a: 

www. pesol n eg re. i nf o 

Contacta amb nosaltres: 

info@pesolnegre.info 

Des de fa anvs, setmanalment participo en una o dues 
assemblees. Tinc diverses multes, participo en mil 
I conf lictes laborals contra empresaris i conflictes socials 
amb bancs, polítics i policies. Mig poble m odia 
■ activament a causa de la meva reconeguda militància. 

A la feina també em tenen més nue clissat. Surto habïtual- 
Iment a encartellar, pintar, enpancartar...Escric en mitjans 
I contrainformatius, maqueto, dissenyo, reparteixo... 



Directori 
llibertari 
de l'Alt 
Llobregat 
i Cardener 

Fecsa-Endesa i l'Ajuntament de Manresa 
desallotgen 9 anys de lluita antipatriarcal 



Tremendes 

Manresa, abril de 2014 

El CSO La Tremenda feia nosa a 
Endesa Distribución Elèctrica S.L. a 
l'hora de complir el projecte urbanís¬ 
tic previst a la zona del barri de Vic- 
Remei, el qual passaria a mans muni¬ 
cipals. La solució per a l'empresa va 
ser el desallotjament, entrant a l'espai 
i destrossant la Tremenda. Així doncs, 
el 3 de març, operàries subcontrac- 
tades per Fecsa, sense previ avís ni 
l'ordre judicial pertinent, van entrar, 
tirar a terra i destruir l'espai, posant fi 
a 9 anys de Tremenda. 

L'Ajuntament de Manresa va posar 
totes les facilitats a l'empresa per tal 
de dur a terme les obres de l'actuació 
urbanística "Segre", que compren el 
complex de l'Anònima, part de la qual 
esdevindrà propietat municipal. Les 
facilitats que va posar l'Ajuntament 
van des de donar permís d'obres i 
permís d'enderroc, ometent que hi 
havia un espai habitat i en ús des de 
feia 9 anys (cosa que l'Ajuntament 
coneixia perfectament), fins a posar 
a disposició immediata un tècnic de 
l'Ajuntament per fer un peritatge de 
l'estat final del CSO La Tremenda i així 
justificar que l'actual estat és inhabi¬ 
table. Per tant, FESCSA-ENDESA des¬ 


trossa l'espai i l'Ajuntament constata 
que l'espai ja no es habitable, consu¬ 
mant així el desallotjament il·legal. 

L'inici de l'enderroc 
de tota l'actuació 
urbanística va 
començar per 
La Tremenda 
intencionadament 

L'operació de trasllat de Fecsa-Endesa 
i cessió de la zona a mans municipals, 
va començar amb el desallotjament 
il·legal del centre okupat. No va ser 
casual que s'iniciés pel Centre Social 
Okupat, ja que d'aquesta manera no 
s'aixecaria cap alerta per a les oku- 
pants. Un cop desallotjada la Tremen¬ 
da, les obres de l'actuació urbanística 
han continuat i el trasllat de Fecsa a 
la nova seu de La Catalana van fina¬ 
litzar el 17 de març. Ara, l'antiga cen¬ 
tral elèctrica de Manresa, coneguda 
popularment com La Catalana, és 
la nova seu d'Endesa a la Catalunya 
Central. 


Aquesta actuació urbanística ja es¬ 
tava prevista dins el Pla General de 
Manresa, aprovat el 1997, i que te¬ 
nia com a objectiu principal obtenir 
la cessió de l'antic edifici de les For¬ 
ces Hidroelèctriques del Segre (edifici 
Anònima) i dels espais immediats. El 
conveni entre l'Ajuntament de Man¬ 
resa i Endesa Distribución Elèctrica 
S.L. es va signar l'l 1 de març de 2010 
i afectaria a les dues finques propietat 
de Fecsa-Endesa a Manresa: la Cata¬ 
lana i Segre. L'acord preveia la cessió 
a la ciutat de l'ús de la nau principal 
de l'antiga central del Segre i per altra 
banda, l'empresa podria situar les ofi¬ 
cines a l'edifici protegit de La Catalana 
amb una rehabilitació que ha suposat 
6,5 milions d'euros. 

En els propers dos mesos els edificis 
del carrer Sant Salvador 6-12, 14 - 
20, del carrer Llussà 7 i 9, i del carrer 
Puigterrà de Dalt, 16-18, seran tirats 
a terra. A banda d'obrir un nou pas 
de vianants que connectarà el carrer 
Hospital amb el carrer Puigterrà de 
Dalt, de moment es desconeix quines 
intencions municipals hi ha a la zona. 


Desallotgen 9 anys de 
lluita antipatriarcal 

El CSO La Tremenda es va alliberar el 
mes de març de 2005 pel col·lectiu 
feminista Columna Clitoriana, per tal 
de crear a la ciutat un espai on crear 
resistències antipatriarcals. Durant 
aquests 9 anys a La Tremenda s'hi ha 
fet múltiples actes, xerrades, tallers i 
encontres (informació ampliada al 
Dossier Central d'aquesta publicació). 
La resposta al desallotjament no es 
va fer esperar i el mateix dilluns 3 de 
març, més d'una desena de persones 
van desallotjar l'oficina d'atenció al 
públic de Fecsa-Endesa al passeig Pere 
III de Manresa. Al vespre del mateix 
dia hi va haver una marxa-concen- 
tració, on més de 200 persones van 
mostrar la repulsa al desallotjament. 
A més, el 16 de març es va organitzar 
una manifestació de suport que va re¬ 
córrer el centre de Manresa i on van 
ser assenyalats els responsables del 
desallotjament. 

El tercer cas de 
desallotjament extra¬ 
judicial a Manresa 

L'intent d'enderroc del CSO la Tre¬ 
menda de Manresa és la tercera ju¬ 
gada extra-judicial (que s'hagi fet 
públic) que s'utilitza per a fer front a 
l'okupació. La fermesa i la vehemència 
amb la qual es demana el compliment 
de les lleis a tota la població queda 
en paper mullat quan l'han de com¬ 
plir aquells que la fan a la seva mida 
i l'utilitzen, o no, quan els hi convé. 

Ara farà 9 anys, més o menys a la ma¬ 
teixa època que s'okupava el CSO la 
Tremenda, que s'alliberà una torre a 
la urbanització Sol i Aire que havia de 
servir de vivenda i que s'anomenà Coc- 
ktelera. Després d'un primer desallot¬ 
jament policial, les okupants reokupa- 
ren l'immoble. Davant l'impossibilitat 


de fer-les fora per la via legal, la pro¬ 
pietat, amb múltiples tentacles dins la 
vida política manresana, presentà una 
denúncia tot afirmant que les okupes 
l'havien agredit per justificar un segon 
desallotjament. Aquesta denúncia im¬ 
plicà que 6 persones tinguessin una 
ordre d'allunyament durant 2 mesos 
del Passeig de Manresa. 

Uns anys més tard, va ser el torn de la 
Zona Temporalment Alliberada Ban- 
zai, que en estar situat al vell mig del 
centre històric, durant una època en 
la qual no hi vivia ningú, hi entraren 
a robar l'enllumenat elèctric. En el 
moment que les okupants intentaren 
reparar la instal·lació, la propietària 
aprofità per afirmar que s'estava oku- 
pant el Banzai quan no s'havia deixat 
d'utilitzar. Malgrat les evidències i 
l'existència d'un procediment judicial 
en curs, els Mossos d'Esquadra desa¬ 
llotjaren el centre social i detingueren 
a 6 persones. 

Ara ha estat el torn del CSO la Tre¬ 
menda amb la vil estratègia utilitzada 
per Fecsa-Endesa i l'Ajuntament de 
Manresa. Operàries contractades de 
la companyia elèctrica, trancaren la 
porta d'entrada al CSO i començaren 
a destrossar-la per dins per a justificar 
un hipotètic estat ruïnós de l'immoble 
i possibilitar el seu enderroc tot sal- 
tant-se la via judicial. 



Comunicat de l'edifici alliberat de Les Bigues 

A les bigues tornarà a haver-hi 
rates en lloc de gent 


Manresa, maig de 2014 

Fa prop de 8 anys s'ocupava la casa, abandonada per la 
FECSA, situada al xamfrà del carrer Puigterrà de Dalt amb 
carrer Lluçà. Un edifici que duia anys d'abandonament i 
que s'havia omplert de rates i porqueria. Els propietaris 
se n'havien desentès, fins al punt que durant més de 5 
anys va estar rajant aigua potable que omplia els dipòsits 
de ploma i s'acabava perdent. L'estat era realment de¬ 
plorable i obsolet. Però, oh sorpresa!, quan vam decidir 
entrar a viure-hi (sí! a viure! ) els propietaris van enge¬ 
gar tot tipus de maniobres per malmetre'n el seu ús i 
forçar la gent a abandonar el lloc. Maniobres com tallar 
l'aigua (llavors sí que hi van pensar!), tallar la llum, acce¬ 
lerar el projecte per tirar-ho a terra, denúncies, informes 
varis... que no van fer desistir la gent que hi érem. Fa 8 
anys, doncs, passava tot això. Fa 8 anys, recordareu com 
l'accés a l'habitatge era impossible, ni lloguer ni hipoteca 


ni res. Això sí, pisos buits, preus abusius, gent dormint 
als carrers, tot això no era suficient per adonar-nos que 
no anàvem bé. Llavors, però, ningú veia de bons ulls el 
fet d'ocupar una casa per a poder viure. El cas és que 
el temps ens ha donat la raó. I tant! Actualment hi se¬ 
gueixen havent pisos buits (més de 9400 a Manresa, que 
suposa un 25 % del total), gent que dorm al carrer (prop 
de 100 persones pernocten cada dia als carrers de Man¬ 
resa). Es desnonen una mitjana de 5/6 pisos al mes de 
gent que no pot pagar. Per això, i molt més, creiem que 
teníem raó quan ens oposàvem a aquest sistema que ha 
convertit l'habitatge en un luxe. 

Les bigues cauen, però la nostra raó i dignitat se¬ 
gueixen ben altes! 






















abusos de poder 

Nova agressió policial a Manresa: 
ara la Policia Local 



Una 

Manresa, maig de 2014 

El passat dilluns 24 de febrer, vora dos 
quarts de cinc de la tarda, en Moham- 
med va deixar la furgoneta al costat 
de casa seva, prop de les Piscines Mu¬ 
nicipals de Manresa. Mentre esperava 
les claus del garatge que li havia de 
portar el seu germà, van aparèixer dos 
agents de la Policia Local. Els agents 
van preguntar sobre si era el propieta¬ 
ri del cotxe que hi havia aparcat, per 
què si aquest era el cas, li haurien de 
posar una multa. En Mohammed va 
respondre que si que era el propietari 
i que no entenia per què li posaven 
una multa si només havia parat un 
moment per a descarregar el vehicle, 
i que a més a més estava estacionat 
just davant del seu garatge, amb la 
qual cosa no molestava a ningú. En 
sentir que era el propietari del ga¬ 
ratge, la Policia Local va demanar al 
Mohammed que l'obrís i una vegada 
tornà el seu germà, l'obriren tal i com 
exigia la policia. Fou en el moment 
que el policia els hi demanà que el 


Els abusos 

Aterra els murs 

Manresa, maig de 2014 

Quan parlem de la presó de Lledo¬ 
ners, les persones que estem fora 
sovint només recordem la imatge que 
ens van fer menjar els mitjans de des- 
informació que és la imatge de la pis¬ 
cina del centre, i els comentaris sovint 
són: que bé que es deu viure allà dins 
amb tot pagat... Però, per qui ha tin¬ 
gut la desgràcia de tenir el més petit 
contacte amb la presó, ja sigui per via 
directa o per algun conegut, sap que 
no hi ha res més lluny que la realitat. 

A part de la privació de llibertat, es 
veuen tallades les relacions amb el 
teu entorn afectiu directe, controlen 
les teves relacions, els teus horaris, les 
teves comunicacions, el que has de 
menjar, la teva salut, les teves activi¬ 
tats... això és part de la petita tortu¬ 
ra diària que és viure en una presó. I 
tots aquests factors es converteixen 
en formes de xantatge quan un pres 
decideix a no callar. 

A part de la tortura que és viure en un 
centre penitenciari, existeixen molts 


mantinguessin obert, que en Moham¬ 
med els hi va exigir una ordre judicial 
i en veure que —òbviament— no en 
tenien cap, tancà el garatge. Fou en 
aquell moment que els Policies Locals 
van demanar reforços. El germà d'en 
Mohammed, per la seva banda, havia 
quedat just a aquella hora per vendre 
un cotxe i arribava tard, de manera 
que va marxar tranquil·lament. Però 
arribaren els reforços de la Policia Lo¬ 
cal i seguint les ordres dels seus com¬ 
panys, 4 o 5 policies es van abalançar 
violentament sobre el germà d'en 
Mohammed i el començaren a colpe¬ 
jar, a trepitjar i el van ficar dins el cotxe 
amb l'objectiu de detenir-lo. 

Mentrestant, un altre agent va aparèi¬ 
xer amb la moto i va colpejar amb el 
manillar en Mohammed. El van aga¬ 
far violentament exigint-li les claus 
del garatge i davant la seva negati¬ 
va li van donar un cop amb la porra 
i l'estamparen contra la paret; li van 


segueixen 


abusos dins les presons, abusos que 
passen per sobre les seves pròpies 
lleis. 

Normalment, per un pres el més fàcil 
és callar davant d'aquestes situacions, 
ja que qualsevol forma de queixa es 
pot convertir en una denúncia en 
contra teva i en una pèrdua de «pri¬ 
vilegis» dins de la presó. A més la 
connivència dels Jutjats de Vigilància 
Penitenciaria amb els carcellers i la ins¬ 
titució és més que reconeguda per qui 
s'hi ha hagut d'enfrontar. Tot i això, 
hi ha presos que s'atreveixen a de¬ 
nunciar els petits abusos i a no estar 
callats, tot i els problemes que saben 
que això els pot portar. 

Aquest és el cas d'un pres que darre¬ 
rament s'ha enfrontat a la institució 
cada vegada que aquesta se saltava 
les seves pròpies normes i això li ha 
portat molts problemes. 

Aquests últims temps li han estat re¬ 
quisats material de difusió i escriptu¬ 


agafar el cap i li van donar un cop tan 
fort que es desmaià per moments. En 
obrir els ulls de nou, va notar com 3 o 
4 policies l'estaven xafant i li agafàven 
violentament les claus del garatge. 
A més a més els hi va demanar que 
anessin amb compte perquè tenia mal 
a l'espatlla, però enlloc d'això li van 
donar múltiples cops mentre el se¬ 
guien insultant i trepitjant. Finalment, 
obriren del tot el garatge i no van tro¬ 
bar res que els hi pogués interessar. 
Van portar en Mohammed a l'Hospital 
i posteriorment se l'endugueren a la 
Comissaria dels Mossos d'Esquadra, 
on va romandre fins dimecres. En 
arribar a la Comissaria sol·licità el seu 
advocat, però els policies no el van 
trucar fins a l'endemà i no arribà fins a 
les 18 h de la tarda de dimarts. 

Amb tot, en Mohammed està acusat 
encara no sap ben bé de què i el seu 
germà ho està d'intentar agredir els 
policies amb un pal; un pal que manté 


ra, que havia utilitzat sempre davant 
els funcionaris i no havia tingut mai 
cap problema. Els carcellers, cansats 
que el pres denunciés els maltractes, 
li han obert un expedient, denunciant 
que no podia tenir aquest material, i 
dient que ho havia sostret de l'escola 
del centre. 

El pres ja havia patit amenaces verbals 
d'un dels carcellers, pressionant-lo 
perquè no escrivís tantes cartes, i que 
si no acabava amb les queixes «lo 
iba a joder», li va dir literalment. En 
varies ocasions, al pres se li han donat 
notificacions només en llengua cata¬ 
lana, tractant-se d'una persona es¬ 
trangera, sense facilitar-li la traducció 
al castellà, tot i que ell ho ha demanat 
reiteradament, impedint així la seva 
defensa davant d'acusacions o situa¬ 
cions de canvis dins del centre. 

Això és només una petita part 
d'informació que surt d'aquest centre 
de tortura, però normalment aquests 
abusos no són denunciats, o no se 


recta un arbre de davant de casa seva 
i que és impossible de desenterrar 
amb la força de les mans. Per la seva 
banda en Mohammed també ha pre¬ 
sentat una denúncia que de moment 
sembla que tira endavant. Per sort, en 
aquesta ocasió hi ha hagut diversos 
testimonis que han vist els fets. 

Després de la detenció, en Moham¬ 
med diu que l'han parat dos o tres 
vegades més sense cap motiu i que al 
barri és molt comú que parin a la gent 


n'assabenta ningú, o bé es giren en 
contra del pres si s'atreveix a denun- 
ciar-los. Així la impunitat dins els cen¬ 
tres penitenciaris és total. 

Quart director a la 
presó de Lledoners 

Des que va entrar en funcionament, 
Lledoners porta gairebé director nou 
per any. I és que a l'abril Josep Font 
va ser traslladat a la presó nova de 
Puig de les Basses (Figueres) i el seu 
lloc de direcció ha estat ocupat per 
Domingo Estepa. 

Josep Font va ser altament criticat pel 
cos carceller per qüestionar algunes 
pràctiques que es feien servir a la pre¬ 
só i la seva «flexibilitat» davant dels 
conflictes. Amb aquest canvi -ben 
vist pel funcionariat- possiblement 
s'ampííi el marge d'impunitat. 

Estepa té un ampli currículum en el 
món carcerari, primer com a carceller 


per què sí. Afirma que té un estat de 
tensió, que pel simple fet d'anar amb 
el cotxe, ja sent que està fent alguna 
cosa malament i que per això gaire¬ 
bé ja no es mou per altres zones de 
Manresa. 

Un nou cas de prepotència policial 
en una ciutat infestada d'abusos de 
poder quotidians, sobretot contra els 
sectors més empobrits i estigmatit- 
zats. 



especialitzat i després com a càrrec 
superior, sent Subdirector de Règim 
entre els anys 2002 i 2006 a la presó 
de Quatre Camins a la Roca del Vallès i 
en aquests darrers anys com a gerent. 
Recordem que a Quatre Camins, en 
els temps que Estepa hi va ser, es van 
produir dos motins, el de l'any 2002 i 
el de 2004. En aquest últim motí, va 
haver-hi una repressió brutal contra 
els presos amotinats, els quals van 
patir greus tortures i maltractaments. 
Ara fa un any es va produir el judici 
per aquests fets on es van constatar 
els greus abusos i van ser imputades 
fins a 9 carcelleres. 


als Lledoners 

Amb caputxa o sense, Can Vies es defensa 

Unes 


Manresa, juny de 2014 

Com tothom ja sap el passat 26 de 
maig es va dur a terme l'ordre de 
desallotjament del CSA Can Vies al 
barri de Sants de Barcelona. Arran 
d'això s'han desenvolupat una sèrie 
de fets que han generat un clima de 
confrontació entre l'Ajuntament de 
Barcelona i les veïnes i les solidàries 
que han mostrat el seu suport a Can 
vies; han entrat en conflicte dos mo¬ 
dels diferents d'entendre una mateixa 
ciutat. D'una banda la ciutat cívica, la 
dels interessos turístics, la Barcelona 
maca i que amaga les seves diferèn¬ 
cies socials, en definitiva la «marca 
Barcelona». I de l'altra banda aquella 
ciutat que lluita, que vol transformar 
la realitat, que fa del suport mutu i 
l'horitzontalitat un dels seus valors 
principals, aquella on Can Vies era i 
encara és, un dels motors al barri de 
Sants i un referent per a la resta de 
la ciutat. 

Quan Can Vies es va okupar fa 17 
anys aquest centre social s'obria amb 
la necessitat de donar cobertura a di¬ 
ferents col·lectius que treballaven per 
la transformació social, amb un pro¬ 
jecte enfocat cap a la gent del barri. 
Durant aquests anys han estat milers 
les persones que han passat per allà i 
tot i l'heterogeneïtat tant dels indivi¬ 
dus com dels col·lectius que han par¬ 
ticipat de l'espai, aquest sempre s'ha 
mostrat afí en una sèrie de valors com 
són l'autogestió, la solidaritat i l'acció 
directa. Mostra d'això ha estat la re¬ 
núncia ferma a l'oferiment d'un espai 
per part de l'Ajuntament en compen¬ 
sació pel que ja s'estava gestionant i 
que actualment és a terra. 

Aquests valors han esdevingut una re¬ 
sistència que va començar a l'interior 
amb una sèrie de companyes enca¬ 
denades i embidonades en diferents 
punts estratègics de la finca que va 
servir per guanyar temps i, d'aquesta 
manera acostar el màxim nombre 
de gent possible a les portes de Can 
Vies i portar el conflicte al carrer. 
Han estat moltes les persones i mol¬ 
tes les aportacions per la defensa 
de Can Vies, els talls de carrers, els 
intents d'aturar els vehicles que fe¬ 
rien efectiu l'enderrocament, els al¬ 
darulls i atacs a entitats capitalistes i 
col·laboracionistes amb l'Ajuntament, 
les cassolades solidaries, les concen¬ 
tracions en suport a les detingudes, 


les aportacions econòmiques..., fins 
a l'última aposta del veïnat que ha 
acabat de desbordar els interessos del 
consistori: l'aturada dels enderrocs i la 
reconstrucció de l'immoble. 

És innegable que tot això no hauria 
estat possible sense el suport incon¬ 
dicional per part del veïnat i d'altres 
col·lectius i persones d'arreu que 
simpatitzen amb els valors abans es¬ 
mentats i aquest suport s'aconsegueix 
tenint un discurs clar i planer, una 
pràctica de lluita extensible i aplicable 
a/i per tothom. Tot plegat fent d'un 
espai que ja de per si està estigma- 
titzat pels mitjans de comunicació pel 
fet de ser okupat, un lloc accessible i 
de benvinguda per a gent de tot tipus. 

Tampoc s'ha tingut por a relacionar- 
se amb altres col·lectius del barri, tot i 
que per ideologia no es comparteixi la 
totalitat d'un discurs polític però que 
una vegada trenques el dogma ideo¬ 
lògic trobes que la col·laboració amb 
aquests dóna peu a una companyonia 
que porta a que es donin situacions 
com les viscudes aquests dies a Sants. 

Ha quedat clar 
que dins les vies 
institucionals no hi ha 
cabuda per les nostres 
demandes 

La resposta al carrer en forma de re¬ 
volta ha sorprès a tothom i ha estat 
la clara mostra del gran descontent 
social que existeix, a més ha servit per 
mostrar l'increment i la maduració del 
moviment anticapitalista a Barcelona i 
a la resta de Catalunya . La diversitat 
d'estratègies ha estat molt important 
així com l'extensió de la protesta a la 
resta de barris. D'altra banda ha que¬ 
dat clar que dins les vies institucio¬ 
nals no hi ha cabuda per les nostres 
demandes d'alliberament social i és 
només quan ens mobilitzem al marge 
de la legalitat i les institucions quan 
ens fem més fortes. Aquí és on ells co¬ 
mencen a veure en perill els seus privi¬ 
legis i com tremola la seva pau social 
basada en la desigualtat. Hem demos¬ 
trat que la nostra força és al carrer. Els 
atacs a les seus de CIU, a bens mate¬ 


rials de TMB i a entitats bancàries són 
la resposta cap als responsables tant 
del desallotjament de Can Vies com 
dels que dia rere dia ens oprimeixen. 

Els discursos dels mitjans de comuni¬ 
cació i de l'Ajuntament no se'ls creu 
ningú, quan parlen d' especialistes an- 
tisistema entrenats a l'estranger, que 
generen els avalots i de grups mino¬ 
ritaris . Si bé és cert que els atacs als 
bancs o multinacionals eren dutes a 
terme per grups petits és també cert 
que gran part de la gent que estava al 
carrer i que participava de les mobilit¬ 


zacions donava suport a aquests fets 
en forma d'aplaudiments. Malgrat la 
criminalització, les convocatòries cada 
dia eren més massives fins arribar a la 
manifestació de dissabte que va aple¬ 
gar a milers de persones pel centre de 
Barcelona. La divisió que han volgut 
fer des de l'Ajuntament i els mitjans 
de comunicació entre violents i no vio¬ 
lents no els ha sortit bé aquesta vega¬ 
da i a molta gent li ha quedat clar que 
l'Ajuntament només ha volgut parlar 
quan els disturbis s'estenien i que la 
major violència és la que genera un 
sistema social injust. Ha quedat pa¬ 
lès tant a Sants com al Gamonal que 


només mitjançant l'autoorganització i 
la radicalització de la protesta podem 
fer front a les agressions que, cada dia 
ens fa el capitalisme. Aquests dies han 
sigut un aprenentatge col·lectiu i una 
experiència més en la lluita per la nos¬ 
tra llibertat. 

L'Ajuntament s'ha vist sobrepassat 
pels fets ocorreguts. Quan ha vist que 
la revolta durava dies i s'extenia a la 
resta de Catalunya ha sigut quan ha 
ordenat la paralització de l'enderroc 
i quan ha insistit en negociar amb 
Can Vies per solucionar el problema. 


Can Vies s'ha negat a parlar res amb 
l'Ajuntament i ara mateix el col·lectiu 
conjuntament amb les solidaries del 
barri ha decidit reconstruir l'edifici 
al marge de les institucions i és en 
aquesta opció en la que s'ha centrat 
el col·lectiu de Can Vies. En aquest 
sentit s'han fet diverses jornades de 
treball que han sigut massives i han 
demostrat el suport veïnal al centre 
social i a una forma d'organització 
al marge de les institucions basada 
en l'horitzontalitat i el suport mutu, 
perquè com ha dit un dels portaveus: 
«Can Vies no és un centre cívic, és un 
centre de lluita» és per això que la res¬ 


posta al desallotjament ha anat més 
enllà i és que no solament ha sigut 
un atac a Can Vies sinó a tota la gent 
anticapitalista que lluita contra aquest 
sistema. D'altra banda les institucions 
han intentat gestionar el conflicte 
mitjançant la presència policial, la 
detenció i identificació de desenes de 
persones, l'empresonament de dos 
solidaris o les amenaces a Can Vies si 
no acceptaven negociar. 

El conflicte encara està obert és per 
això que recordem les exigències de 
l'Assemblea del Barri de Sants (ABS): 


1) Dimissió del regidor del districte, 
Jordi Martí; i de l'alcalde, Xavier Trias. 

2) Fre immediat de l'enderroc. 

3) Alliberament de totes les detingu¬ 
des sense cap tipus de càrrecs. 

4) Que s'aturi el desplegament policial 
que està militaritzant el barri. 

5) Paralització de tots els desnona- 
ments de qualsevol tipus i la retirada 
dels processos de desallotjament de 
la resta de Centres Socials Okupats en 
perill. 

mobilitzacions 



L'efecte Can Vies s'estén a Manresa 


Manresa Blond 
Manresa, juny de 2014 

Mentre als carrers de Barcelona se 
succeïen i multiplicaven les mostres 
de solidaritat i resistència, als pobles 
i ciutats d'arreu s'estenien expressions 
germanes. A Manresa el dimecres al 
vespre hi va haver una concentració 
que aglutinà unes 150 persones i que 
al convertir-se en manifestació va re¬ 
córrer els carrers del centre de la ciu¬ 
tat rere una pancarta amb el lema «Es¬ 
tenem la solidaritat i la ràbia amb Can 
Vies». La vidriera de la seu de Con¬ 
vergència Democràtica de Catalunya 
(CDC) va acollir els lemes de la pro¬ 
testa mentre crits com «Qui sembra la 
misèria, recull la ràbia» o «Si Can Vies 
va a terra, Manresa en peu de guerra» 
s'escoltaren intensament. Tot, sota 
l'atenta mirada d'un ampli dispositiu 
policial que es desplegà per a l'ocasió, 
amb diverses furgonetes dels ARRO's. 


D'altra banda, i tal com informen els 
diaris comarcals, les nits de dimecres 
i dijous es van succeir diversos sa¬ 
botatges: almenys 6 seus bancàries 
aparegueren amb els vidres trencats, 
es produí un incendi a la seu de les 
oficines del Servei d'Ocupació de Ca¬ 
talunya així com també es van trencar 
els vidres de la seu de CDC. Aquesta 
darrera acció es va saldar, passada la 
mitja nit de dijous, amb la detenció 
d'una persona per part de la Policia 
Local que, no contenta amb aconse¬ 
guir un petit trofeu sense cap mena 
de prova, va propinar cops a la cara a 
la persona detinguda per, acte seguit, 
acusar-la d'atemptat a l'autoritat. El 
desplegament policial va anar in cres¬ 
cendo durant la matinada de dijous, 
amb cotxes de policia movent-se peri¬ 
llosament pels carrers de la ciutat. 



IA*- 


Una de les finestres del SOC de Manresa cremada per un dels atacs en 
solidaritat amb Can Vies 


Divendres al matí, les habitants d'una 
masia propera al barri del Xup es des¬ 
pertaven amb un gran desplegament 
policial: dos furgonetes dels ARRO, 2 
patrulles de mossos, el sotsinspector 
dels mossos de Manresa i un mínim 
de tres agents de paisà. Tot això per, 
suposadament, buscar una persona 
perillosa que hauria buscat refugi a 
la casa. Davant la negativa dels ha¬ 
bitants de la casa a deixar-los accedir 
i en no tenir ordre judicial, la policia 
no va poder entrar. La intimidació i la 
presència a la finca per part de la poli¬ 
cia va durar unes cinc hores, moment 
en què van marxar sense donar més 
explicacions. Durant les cinc hores 
que va durar la intervenció, desenes 
de veïnes del Xup van contemplar, 


perplexes, el dispositiu i tantes altres 
solidàries, van fer acte de presència 
davant la casa, resultant dos d'elles 
identificades pels mossos. 

En certa manera com a resposta a 
tanta pressió policial i com a acte de 
solidaritat amb totes les detingudes 
per «l'efecte Can Vies», es va realit¬ 
zar el mateix divendres al vespre una 
concentració a Sant Domènech, de 
manera més o menys improvisada. A 
la concentració hi van assistir una cin¬ 
quantena de persones i va servir per 
visualitzar un altre cop el conflicte al 
centre de la capital del Bages. Al llarg 
de la protesta es repartien centenars 
d'octavetes. 


Volem informar també que el detingut 
va passar a disposició judicial dissabte 
i la seva detenció es va prolongar fins 
dilluns al matí, moment en que va 
abandonar el jutjats amb l'obligació 
d'anar-hi a signar cada dia. 

El cas de Manresa és només una mos¬ 
tra de l'alarma social que han generat 
els polítics i els mass media arrel de 
l'#efectecanvies. Quan la repressió és 
la norma, la revolta s'estén. Solidaritat 
amb les que lluiten! 


Des de Berga amb Can Vies 


Barrikada 

Berga, juny de 2014 

L'ona expansiva de la revolta de 
Can Vies també va arribar al Ber¬ 
guedà. El dimecres 28 de maig 
una cinquantena de persones 
es van concentrar a la plaça de 
Sant Pere de Berga per mostrar el 
seu rebuig al desallotjament de 
l'històric centre social okupat de 
Sants (Barcelona). 

La concentració va emprendre 
la marxa i va acabar a la seu de 
Convergència Democràtica de 
Catalunya (CiU) de Berga on s'hi 
va penjar una pancarta contra 
el desallotjament. Els Mossos 
d'Esquadra van seguir de ben a 
prop la marxa que no va regis¬ 
trar incidents. Ja durant la nit, i 
coincidint amb els disturbis que 
estaven tenint lloc a Sants, la 
seu de CiU de Berga situada a la 
carretera de Sant Fruitós va ser 



Els vidres trencats de la seu de CiU de Berga després de l'acció en suport a 
Can Vies 


atacada per uns desconeguts que van rebentar els vidres de l'aparador i de la 
porta. De manera simultània més d'una dotzena de seus de CiU repartides pel 
territori rebien també les visites dels solidaris amb Can Vies. La notícia de l'atac 
era reproduïda al dia següent per la premsa comarcal i fins hi tot alguns grups 
polítics van redactar comunicats condemnatoris dels fets. L'autor d'aquest breu, 
en canvi, no pot sinó alegrar-se que Berga, més enllà d'accions simbòliques, 
també contribuís en l'extensió de la revolta. 


Escratxe a Jordi Simon Perayre 



Pep i tu 

Berga, maig de 2014 

El propassat dijous 1 de maig a Ber¬ 
ga, el Sindicat d'Activitats Diverses 
de Berga adherit a la CGT junt amb 
l'Ateneu Anarquista Columna Te¬ 
rra i Llibertat van celebrar el Primer 
de Maig a la ciutat. Recordem que 
l'Ateneu Anarquista Columna Terra i 
Llibertat fa més d'una dècada va recu¬ 
perar aquesta celebració a la ciutat de 
Berga. Enguany per celebrar el Primer 
de Maig, les entitats esmentades van 
dur a terme un «escratxe» al carrer 
Sardana, davant d'on viu Jordi Simon 


Perayre, gerent i director del Bergue¬ 
dà Actual (per més informació sobre 
aquest conflicte veure el pèsol negre 
número 53, 56 i 63). 

I perquè aquesta acció? L'empresa 
administrada per Simon deu 27.115 
euros a una extreballadora i ell en 
persona ha denunciat una de les 
treballadores que ha protestat per la 
situació creada a partir del seu aco¬ 
miadament. 


Segons els organitzadors: «no trobem 
millor manera que celebrar el Primer 
de Maig que lluitant amb un conflicte 
obert en aquesta ciutat». Preguntats 
pels objectius d'aquesta acció, els or¬ 
ganitzadors afirmen que ho fan per 
garantir «la llibertat sindical i perquè 
els morosos paguin el que deuen». 

L'escratxe del Primer de Maig ha estat 
el primer de una sèrie programada per 
fer públic el conflice amb Jordi Simón 
Perayre. Dissabte 7 de juny es va fer el 


segon i segons fonts propers al sindi¬ 
cat les accions continuaran ja que ni 
l'explotació, ni la repressió sindical ni 
els deutes econòmics amb els afiliats 


a l'anarcosindicat berguedà poden 
quedar impunes, i cal que tothom ho 
sàpiga. 





















CSO La Tremenda: 9 anys de lluita antipatriarcal 

DOSSIER in 



No som víctimes, ni tampoc inofensives. Coneixem la 

ació 


ràbia, l’odi i la indignació. Sabem que tenim força i 
mitjans per combatre. Lluny de la imatge del sexe 
dèbil i insegur que tant ens han intentat calar, 
creixem, ens empoderem i ens fem fortes dia a dia, 
algunes vegades juntes, altres soles, però sempre 
conscients de la importància de creure en una 
mateixa” 



a lluita feminista i la pràctica anticapitalista han 
estat sempre per a nosaltres un vincle indissoluble, en 
el qual una no té coherència sense l'altra. La destrucció 
d'una ha d'anar acompanyada de la destrucció de l'altra. 


amb aspectes i conseqüències a moments més positives i amb altres més 
negatives, però ha estat un procés amb ressonància tant a nivell individual, 
col·lectiu , com per una ciutat com Manresa... 


Tant important és la teoria com la pràctica que li dóna vida. 
Així doncs el mes de març del 2005 el col·lectiu Columna 
Clitoriana okupem La Tremenda, amb una senzilla raó de 
lluitar contra tota relació de poder, i generar un espai des d'on 
dur a terme aquesta lluita. 


Des de bon inici se'ns evidencia que els nostres posicionaments 
han de confrontar-se a aquest tan conegut feminisme de 
la igualtat abanderat per les polítiques estatals. Veiem com 
precisament aquest és un exemple més de com l'estructuració 
del poder tergiversa i apedaça l'arrel de la violència estructural que 
patim en aquest sistema autoritari. Quina seria la realitat quotidiana 
d'aquest futur pel què lluitem? és una resposta que, ha estat sempre 
al llarg d'aquests nou anys de Tremenda, en constant construcció 
sense conclusió. Ara bé, la manera com construir-nos i com construir 
aquest projecte ja comportava una pràctica revolucionaria en la nostra 
quotidianitat. Revolucionà les nostres vides i polititzà fins a la última acció 
i percepció diària. Fou un procés col·lectiu que creà vincles polítics que 
es materialitzaren en una okupació antipatriarcal; el CSO La Tremenda. El 
procés d'okupació va representar una etapa molt important del col·lectiu, 


Han estat varis els objectius que ens hem anat conformant i ens hem proposat 
desafiar juntes durant aquests anys. A nivell teòric, cap de nosaltres teníem 
un discurs gaire delimitat, ni gaires referències històriques clares. Tot i que la 
sospita i l'evidència era real i palpable, calia cercar les paraules, els discursos i 
les respostes, per això vàrem fer una mirada al passat, per poder identificar les 
diverses onades feministes que han tingut veu al llarg de la història, a les "no 
fonts", ja que crèiem que sense saber què ens ha precedit, difícilment podríem 
arribar a entendre la nostra posició actual, així com els canvis que s'han donat 
en les relacions de poder i les estructures d'opressió patriarcals i capitalistes. 
Volíem així anar redebatent constantment els discursos, adaptar-nos a les noves 
circumstàncies i necessitats pròpies, sense caure en dogmatismes ni discursos 
tautològics i/o deconstructivistes d'aquest postmodernisme generalitzat que 
potencia l'ambigüitat i la despolitització. 


Alguns de nosaltres hem estat treballant paral·lelament 
en col·lectius o grups mixtes i en més o menys grau totes 
participem de les lluites socials generades en el context 
de la ciutat i part el territori. Al nostre entendre, 
la importància del feminisme que propugnem 
recau en el seu caràcter rupturista cap a nosaltres 
mateixes, al mateix entorn immediat i llunyà ja que 
conforma una pràctica antiautoritària real a aplicar 
transversalment a la resta de les lluites que en una 
mateixa haurien de conformar un alliberament 
global. Conscients de la importància de no aïllar- 
nos en una bombolla, hem buscat i continuem 
buscant ponts i estratègies per prioritzar i 
traspassar a la resta de lluites la perspectiva 
de gènere. Acabar amb la dominació i 
l'explotació requereix obrir varis fronts i 
l'atac multilateral. 


Des dels inicis ens hem centrat per necessitat en el procés intern de 
deconstrucció d'aquells rols i estereotips que al llarg de les nostres vides ens 
han marcat una direcció obligada, negant-nos el poder de decisió propi sobre 
els nostres cossos i pensaments i per descomptat en les relacions amb les 
altres. Sempre hem cregut necessari el qüestionar-nos els nostres hàbits, 
actituds, reaccions, sentiments...per així perdre'ns i trobar-nos de nou en un 
continu d'aprenentatge i noves experiències. 


L'actitud davant allò que ens envolta ha 
de ser un reflex de la nostra lluita. Per 
això sempre hem volgut fugir del discurs 
victimista on se'ns situa sovint i deixar 
enrere la guerra de sexes que falsament 
se'ns ha venut com si fos la nostra 


guerra. 

“Compartir les experiències i vivències personals 
ens va fer veure que massa sovint vivíem les 
coses de forma aïllada i quan ho compartíem 
tot prenia el seu sentit, et senties recolzada i 
prenies consciència de com ens afecta viure 
en una societat patriarcal el fet d’etiquetar- 
nos com a dones” 


A 

.JL A-V ra fa 11 anys, l'any 2003, un grup de dónes ens vam començar a 
reunir de forma informal a la ciutat de Manresa. Tot i que l'excusa inicial per 
trobar-nos va ser coordinar alguns actes i accions pel 8 de març d'aquell any, 
van ser diverses les motivacions que finalment ens van empènyer a trobar-nos 
i construir un espai de reflexió, debat i acció entre dones. Algunes formàvem 
part de col·lectius polítics de diferents tendències però totes sentíem que les 
temàtiques i lluites antipatriarcals adquirien un segon pla en l'agenda política 
dels projectes dels quals formàvem part en aquells moments. Altres no partici¬ 
pàvem de cap col·lectiu en concret, però les preocupacions entorn la construcció 
de gènere i el determinisme de l'estructura patriarcal en la nostra quotidianitat, 
van fer que les inquietuds ens encaminessin cap a iniciar un recorregut comú. En 
aquest sentit doncs la nostra lluita començà com a una lluita transversal, al marge 
d'una ideologia dominant i concreta. Ara bé, per moltes ens serví per polititzar-nos i 
des d'aquest prisma veure la possibilitat d'una lluita contra tota autoritat. Així doncs, 
amb els anys aquest projecte ens ha vinculat a altres grups i individualitats pel treball 
d'un alliberament global ja que en cap cas hem treballat per una quota de poder feme¬ 
nina ni per reivindicar una reforma per a les dones, sinó per prendre posicionaments per 
l'esfondrament de les bases d'aquest sistema, entre elles el patriarcat. 


Al principi d'aquests encontres hi va haver molts canvis pel que fa a les dones que en par¬ 
ticipàvem, ens trobàvem aquí i allà, sense uns objectius molt concrets... I és que tot just co¬ 
mençàvem a compartir i descobrir quantes pors, preocupacions, inseguretats teníem en comú 
i sobretot quanta ràbia, força i ganes de canviar coses de nosaltres mateixes i enfrontar-nos 
juntes a allò que consideràvem (i considerem) que ens oprimia i ens esclavitzava. Així doncs vam 
començar a fer xerrades, festes per autogestionar-nos i accions per visiblitzar responsabilitats. 
Finalment al llarg de l'any 2004 ens acabem reunint al Centre Social Okupat Na Bastardes (2002 
- 2005) espai del qual algunes de nosaltres també en formàvem part. 


És llavors, en una de les trobades de tarda-vespre 
a la sala gran del CSO Na Bastardes que l'emoció 
del què s'està debatent i compartint, i les ganes de 
continuar amb aquelles trobades genera la idea de 
posar-nos un nom com a col·lectiu. Després de varies 
propostes, acompanyades d'un ambient de riures i 
inspiració generalitzada, acabem per trobar un nom: 
Columna Clitoriana. 


Durant aquella primera època com a col·lectiu comencem 
a treballar sobretot en l'àmbit de dona i salut. Primer, 
debatent i formant-nos sobre aquest tema i més tard, 
traient el discurs creat al carrer. Segurament iniciar els debats 
entorn l'àmbit de dona i salut va venir molt relacionat amb 
el fet que en aquesta primera etapa els debats es van basar 
molt en compartir experiències i vivències personals. D'una 
banda això ens va fer veure que massa sovint vivíem les coses de 
forma aïllada, pensant que érem les úniques que ens passava tal 
o qual cosa, per contra quan ho compartíem unes amb les altres 
tot prenia el seu sentit, et senties recolzada i prenies consciència de 
com ens afecta viure en una societat patriarcal el fet d'etiquetar-nos 
com a dones. D'altra banda, partir de les experiències personals ens 


va fer acostar-nos unes a les altres ràpidament creant llaços i vincles visió de lluita antipatriarcal lligada totalment a la lluita 
forts entre nosaltres. anticapitalista, decidim okupar un espai a la ciutat. 

Després d'uns mesos de preparació i debats varis, ja 
És durant aquesta època que elaborem un dossier sobre dona i que per moltes de nosaltres era la primera okupació, 

salut, en el qual reflexionem entorn del concepte salut i recopilem al març de 2005 okupem el CSO La Tremenda, un 

informació sobre els efectes tòxics dels tampons, les compreses,etc. antic taller de reparació de maquinària propietat 

Així com parlem també d'alternatives, encara no gaire conegudes de FECSA-ENDESA abandonat des de feia molts 
en aquell moment en els nostres entorns, com el keeper o les anys, situat al carrer Hospital xamfrà amb el 
compreses de roba. Amb el dossier apunt fem unes JORNADES DE carrer St. Salvador número 24 - 26 . 

DONA I SALUT als carrers de Manresa per difondre aquest treball 
intern que havíem estat fent els darrers mesos. Al mig de la plaça 
Europa muntem debats, xerrades i tallers entorn aquesta temàtica. 

En les mateixes jornades també hi ha espai per a l'acció; organitzem 
també una cercavila pels carrers més comercials de la ciutat. Una 
quarantena de dones disfressades representat diversos rols atribuïts al 
gènere femení recorrent el centre de la ciutat, que és on s'aglutinaven 
i s'aglutinen encara a dia d'avui totes les botigues pertanyents a les 
multinacionals tèxtils com Inditex, entrant a les botigues i cridant 
lemes en contra de la violència que s'exerceix contra les dones. 


L'espai okupat requeria molta feina ja que 
portava molts anys abandonat, i els olis de 
maquinaria i brutícia vària eren presents en 
tot l'espai. Podríem dir, sent sinceres, que 
ens havíem posat en un "cau de merda" 
literalment, però la il·lusió, les ganes, la 
ràbia, l'energia que teníem en aquell 
moment com a col·lectiu van fer que 
més enllà d'això hi visualitzéssim un 
espai on construir, debatre, lluitar 

A finals de l'any 2004, en un moment de molta força interna veiem , crear complicitats, combatre i 
la necessitat i la importància de tenir i crear un espai propi. Des d'una enfortir-nos tan personalment 

com col·lectivament. Així que durant el primer any 
ens vam centrar bàsicament en rehabilitar l'espai. 


Aquesta època va ser molt intensa, ja que d'una 
banda intentàrem, amb l'ajuda de vària gent propera, 
aprendre a fer totes les tasques nosaltres mateixes 
(electricitat, obra, etc), fet que ens va suposar viure 
un procés molt enriquidor (i és que sovint de forma 
"inconscient" i subtil en les okupacions mixtes es tendeix 
a fer un repartiment de tasques molt marcat pel gènere). 

D'altra banda, aquesta necessitat de centrar els esforços i el 
temps en la rehabilitació de l'espai va fer que haguéssim de 
deixar de banda la resta d'activitats que estàvem duent a terme 
abans de l'okupació (debats, accions al carrer, etc) almenys per 
un temps; però alhora ens va permetre que es creés la confiança 
i la complicitat necessàries com per (re)plantejar-nos i definir la 
direcció que volíem adoptar. 


col·lectiu que a èpoques ens ha portat a treballar de cara endins; 
mantenint debats, elaborant materials de lectura (vam escriure el 
llibre El troç de les invisibles. Reflexions entorn el treball des d'una 
perspectiva de gènere) etc. Altres èpoques el nostre objectiu ha 
estat al carrer, fent accions i campanyes de denúncia (per exemple 
la campanya contra la multinacional Inditex), desestabilitzant la 
quotidianitat marcada per la falsa pau social o donant la nostra 
visió de certs esdeveniments que succeïen a la ciutat o a l'entorn 
(per exemple durant el saló del porno a la ciutat de Manresa, en 
el que es reivindicava que "un altra porno és possible!"). En altres 
moments l'objectiu ha estat simplement reubicar-nos i veure de 
què teníem ganes, saber si volíem continuar el projecte o no i 
de quina manera. I és que durant nou anys no sempre l'energia i 
l'empenta acompanyen el projecte. 


Finalment, un any després, a la primavera del 2006 aconseguim que 
l'espai estigui condicionat, i inaugurem per fi el CSO La Tremenda. 

A partir d'aquest moment reprenem els debats interns, amb la 
posada en comú de les inquietuds de cadascuna, i de mica en mica 
comencem a donar vida al CSO La Tremenda i a obrir-lo així de cara 
enfora. Al llarg d'aquests anys, des del 2006 fins a l'actualitat (2014) el 
CSO La Tremenda ha estat l'espai del col·lectiu Columna Clitoriana, on hem 
organitzat innumerables activitats i on paral·lelament hem pogut viure un 
procés intern de desconstrucció d'aquells rols i estereotips que al llarg de les 
nostres vides ens han marcat com a vàlids, i un qüestionament i redefinició 
dels nostres hàbits, actituds, reaccions, sentiments i formes de relacionar-nos 
entre nosaltres i amb les altres. Tot això ha estat un creixement i enfortiment 


“La Tremenda ha estat l’espai de 
la Columna Clitoriana, on hem 
organitzat innumerables activitats i 
on paral·lelament hem pogut viure 
un procés intern de desconstrucció 
d’aquells rols i estereotips que al 
llarg de les nostres vides ens han 
marcat” 


Però el CSO La Tremenda també ha estat un espai on 
persones i col·lectius afins han pogut participar de 
l'espai utilitzant-lo per fer trobades, per organitzar- 
hi xerrades, tallers,etc. Som moltes les que al llarg 
d'aquests anys hem passat bones tardes en aquest 
espai feminista, escoltant i participant de xerrades 
de temàtiques ben diverses com l'educació, el 
control social, la salut, el sistema carcerari, els 
conflictes armats, la contracultura,... també 
som moltes les qui hem compartit anècdotes 
inoblidables, d'aquelles que no ens cansarem 
mai d'explicar, a les kafetes de la Tremenda. 
Kafetes que més enllà de ser una forma 
d'autogestió han servit per compartir 
moments, per tenir debats (de barra 
sí, però debats!) i per acostar-nos 
unes a les altres teixint afinitats. 
Moltes també haurem estat en les 
múltiples sessions de projeccions 
de pel·lícules i documentals, en les 
què podies veure't un té, menjar 
creps, pastissos, fer una birra 
o comentar amb la del costat 
qualsevol cosa graciosa si el 
documental era avorrit (i és que 
amb 9 anys no sempre hem 
fet coses superinteressants!). 

Algunes altres haurem participat dels diversos s< 
tallers que hem compartit com els d'electricitat, I 
fotografia, autogestió de la salut, etc. amb els què 
hem pogut enfortir-nos i adonar-nos que són moltes 
les coses que estem capacitades per fer malgrat ens 
eduquin per limitar-nos. 

Altres potser només recordareu algunes de les festes 
d'aniversari de la Tremenda en les què la música, una 
mica d'alcohol i els karaokes treient el millor de cadascú! I 
és que som moltes les qui hem viscut la Tremenda, moltes 
les qui hem fet que aquest projecte 

“Dins d’aquelles parets no tan 
sols hi hem confabulat lluita, 
també hi hem respirat ruptura, 
enfortiment, transgressió, 
superació, deconstrucció, suport 
mutu, autogestió, afinitat...” 


;guis viu al llarg d'aquests nou anys, moltes les qui ens 
’hem sentit molt més que un espai alliberat a la ciutat, 
moltes les qui hem compartit tristeses i alegries... 

Dins d'aquelles parets no tan sols hi hem confabulat 
lluita, també hi hem respirat ruptura, enfortiment, 
transgressió, superació, deconstrucció, suport 
mutu, autogestió, afinitat... 

és que quan el dilluns 3 de març del 2014 
vam arribar corrents, alertades per algunes 
veïnes properes, i vam veure com uns 
operaris -mercenaris- estaven destruint 
a cops de mall tot allò que dia rere 
dia durant nou anys havíem anat 
fent créixer amb esforç, empenta i 
energies inacabables.... La ràbia, 
només la ràbia va bategar dins nostra. 

I és per això que tal i com vam cridar i els 
seguirem cridant: podran desallotjar el 
nostres espais, però mai les nostres 
idees, perquè nosaltres tenim clar 
que en un lloc o en un altre seguirem 
destruint i construint realitats d'insomni. 




I fet de crear un col·lectiu només de dones a una ciutat com 
Manresa va portar molta cua. En uns inicis eren més que recorrents els 
comentaris i les critiques pel fet de ser un col·lectiu només de dones, i 
no només per part de persones més llunyanes sinó també per part de 
persones properes amb qui algunes de nosaltres haviem compartit altres 
espais polítics. 

El per què només dones es pot extendre tant al crear un col·lectiu com a 
l'okupar un espai només amb dones. El fet de treballar amb i per a dones 
respon a una estratègia d'assenyalar específicament l'explotació patriarcal, i 
crear nexes d'unió entre nosaltres per combatre i donar resposta a tot allò que 
ens afecta com a dones i ens converteix en esclaves. 


Algunes de nosaltres formàvem o haviem format part d'altres col·lectius mixtes, 
i per nosaltres hi ha una diferencia abismal. En la majoria dels col.lecius mixtes 
el gènere no es treballa de forma transversal, sinó que és un tema més a les 
assemblees com poden ser: la lluita anticarcerària, la lluita contra l'especulació, 
contra l'explotació animal, etc. En molts col·lectius mixtes s'acostuma a parlar de 
gènere de forma aïllada i a donar-hi una importà ncia relativa, prioritzant sovint 
altres temes. Això és un altre dels motius pels quals vern sentir la necessitat de trobar- 
nos només dones. Per nosaltres, la lluita contra un sistema capitalista suposa també 
una lluita antipatriarcal, considerant el gènere com a transversal en qualsevol front de 
lluita. 



“Crear nexes 

d’unió entre 


nosaltres per 
combatre i donar 
resposta a tot allò 
que ens afecta 
com a dones i 
ens converteix en 
esclaves” 



Al principi ens vern estar reunint al CSO Na Bastardes, però al cap de dos anys vam veure 
la necessitat de buscar un espai pròpi per compartir les nostres inquietuds. El procés 
d'okupació ja se'ns plantejava com un repte i un mitjà més de denuncia contra el sistema 
i un dels seus pilars bàsics: la propietat. Per nosaltres el fet d'okupar un espai només de 
dones era evidenciar que la lluita contra el patriarcat no es pot separar de la lluita contra 
el sistema. 

Encara que l'espai fós okupat i gestionat per dones, des del principi la Tremenda ha estat un 
espai mixte i, excepte algunes activitats o tallers específics que hem realitzat, ha estat un espai 
d'intercanvi, d'aprenentatge i de lluita tant d'homes com de dones. 

Portem un nou món als nostres cors 

Tot i les multes interposades per la policia local de Berga a 
través de l'ordenança de civisme la campanya no s'atura 


Barrikada 

Berga, maig de 2014 

Des de fa unes setmanes desenes 
de cors rojos i negres apareixen a les 
parets de Berga —i mes recentment 
també al Bages— acompanyats del 
lema «portem un nou món als nostres 
cors». Cors de tots els tamanys i per 
tots els racons: des dels petits —re- 
plicats fins la sacietat— passant pels 
murals de tamany mitjà, més visible, 
fins al mural gegantí situat a la C-16. 
Es tracta de l'extensió de la campanya 
iniciada ja fa uns mesos per Acció lli¬ 
bertaria de Sants i que s'està replicant 
mica a mica per tot el territori català 
allà on hi ha grups anarquistes. La fra¬ 
se triada correspon a l'històric militant 
anarquista lleonès Bonaventura Du- 
rruti, mort en combat al front de Ma¬ 
drid al novembre de 1936, i resumeix 
la voluntat de canvi de sistema que fa 
més de dos cents anys que defensen 
les anarquistes. Contra tota autoritat, 
contra tota explotació ja resaven les 
i els anarquistes que aquell estiu de 
1936 van prendre les armes contra 
el feixisme i contra el capitalisme. La 
història oficial els ha menystingut, 
oblidat o manipulat però l'ideari de 
transformació social radical segueix 
viu i amb més raons que mai, en un 
context de crisis econòmica com el 
que ens estan fent patir. En realitat la 
frase sencera de Durruti és: «portem 
un nou món als nostres cors, aquest 
món està creixent en aquest instant» 
fent clara referència al procés revolu¬ 
cionari iniciat a l'estat espanyol i so¬ 
bretot a Catalunya un cop iniciada la 
guerra civil. Molt lluny queda aquell 
estiu del 36 i el moviment anarquista 
no és l'ombra del que va ser. Tot i això 
les idees antiautoritaries tenen més vi¬ 
gència que mai. 

Contra el principi 
d'autoritat 

La campanya ha anat acompanyada 
en molts casos de l'edició d'un fulletó 
on es fa un repàs històric de les lluites 
anarquistes fins a dia d'avui i es trac¬ 
ten qüestions més ideològiques com 
el principi d'autoritat. És la crítica al 
poder en sí mateix el que diferencia 
la idea anarquista d'altres opcions re¬ 
volucionàries. El principi d'autoritat i 
d'obediència s'assumeix de manera 
acrítica pel conjunt de la societat con¬ 
vertint les persones en súbdits que no 
poden desenvolupar-se lliurement i 
que necessiten de la supervisió perma¬ 
nent d'un estat. L'anarquisme aposta 
per l'autoorganització, la no delega¬ 
ció i en definitiva per l'emancipació 
humana en col·lectivitat. L'estat, les 
institucions, acaben per servir sempre 
una classe aliena a la classe dominada 
i explotada (o sigui la majoria) i amb 
interessos oposats a la classe domi¬ 
nant o explotadora. Per això els i les 
anarquistes rebutgen la participació 


institucional. Pels i les anarquistes les 
finalitats no justifiquen mai els mitjans 
i són aquests els què determinen la fi¬ 
nalitat, per això han de ser coherents 
amb el que diuen en el seu dia a dia. 

Pels i les anarquistes 
les finalitats no 
justifiquen mai els 
mitjans i són aquests 
els que determinen la 
finalitat 

Per això han apostat per combatre 
l'autoritat i la injustícia a la vegada 
que construeixen una societat nova 
aquí i ara. De nou una frase de Durru¬ 
ti exemplifica aquesta voluntat: «Heu 
organitzat ja la vostra col·lectivitat? 
A què espereu? Ocupeu les terres! 
Organitzeu-vos de manera que no hi 
hagi caps ni paràsits entre vosaltres. Si 
no feu això, és inútil que continuem 
endavant. Hem de crear un món nou, 
diferent del que estem destruint». 

Un nou món, avui 

Mentre el capitalisme es reestructu¬ 
ra a través de la seva enèsima crisi 
la classe dominada ens veiem obli¬ 
gats, com sempre, a pagar els seus 
plats trencats. La democràcia s'ha 
descobert una farsa quan les políti¬ 
ques econòmiques venen d'un altre 
lloc i els drets arrencats amb anys 
de lluites estan sent suprimits d'un 
dia per l'altre. Estem veient com els 
de dalt fan tot el possible per man¬ 
tenir els seus privilegis mentre molts 
de nosaltres encara no ens creiem 
que això estigui passant. El sistema, 
basat en fortes desigualtats socials, 
està mostrant la seva cara mes dura, 
també a casa nostra. Economistes i 
intel·lectuals mesells s'afanyen a justi¬ 
ficar un seguit de mesures que porten 
a l'empobriment generalitzat dels que 
encara teníem alguna cosa, tot per 
salvar un sistema que necessita créixer 
de manera infinita però en un planeta 
finit. Tot plegat un despropòsit ab¬ 
surd. Els que sí que ho tenen clar són 
els estats, que han incrementat els 
pressupostos en material antidisturbis 
i planejat l'enduriment del codi penal 
davant de les esperades protestes so¬ 
cials. Mentrestant el nacionalisme, un 
cop més, està servint per apaivagar 
la possible contestació social en pro 
d'una unitat interclassista nacional. El 
quid de la qüestió no és aquest, sinó 
si serem capaces de reaccionar davant 
d'aquesta ofensiva amb la mateixa vi¬ 
rulència. Cal recuperar i estendre la 
desobediència, la revolta, la insurrec¬ 



ció i l'acció directa que han caracterit¬ 
zat històricament les lluites del nostre 
territori i on les idees anarquistes hi 
han calat amb força. Cal denunciar, 
com sempre s'ha fet, les institucions i 
plantejar la batalla allà on és possible 
guanyar alguna cosa: al carrer. 

L'ordenança de 
civisme de Berga 
contra la campanya 

A mitjans de març i en el marc de la 
campanya una patrulla dels mossos 
va retenir i identificar a varies perso¬ 
nes que realitzaven un dels murals en 
una tàpia d'obra, de la mateixa mane¬ 
ra van confiscar tot el material emprat 
per la seva realització. També en el 
transcurs de la realització del mural a 
la C-16 els mossos van tornar a identi¬ 
ficar als companys que feien el mural. 

Dies després i estant davant del lloc de 
treball una de les companyes identifi¬ 
cades va ser interceptada per un co¬ 
txe patrulla dels mossos d'esquadra. 
Un dels mossos de la unitat, amb ulle¬ 
res de sol i sense sortir del vehicle, va 
cridar la companya perquè s'atansés 
fins al cotxe. Amb to xulesc li va de¬ 
manar: «em coneixes?» la companya 
va respondre que no. Seguidament el 
mosso li va preguntar; «no t'ha arri¬ 
bat res?» la companya va respondre 
altre cop negativament, «doncs ja 
t'arribarà» va sentenciar el mosso just 
abans de marxar. Efectivament, dies 
després arribava a quatre compan¬ 
yes un procés sancionador en base 
a l'ordenança de civisme de Berga. 
El plec de càrrecs anava firmat per la 
inspectora de la policia local Vizuete 
i per l'alcalde de Berga i pot suposar 


una sanció de fins a 750 euros per 
a cadascú dels denunciats en base a 
l'article 46 de l'apartat de contamina¬ 
ció visual de l'esmentada ordenança. 
Revelador que per les autoritats com¬ 
petents un cor roig i negre i la frase de 
«portem un món nou als nostres cors» 
sigui considerat contaminació visual. 
Recordem que l'ordenança de civis¬ 
me és un corpus legal que regula de 
manera minuciosa tots els comporta¬ 
ments a la via pública i que, per tant, 
permet aplicar-la discriminadament 
per les autoritats locals de torn con¬ 
tra qui vulguin. De la mateixa manera 
i tal i com es va denunciar en el seu 
moment, (veure pèsol negre núm. 
31,32,33,34...) és una ordenança 
classista que persegueix a la pobresa 
amb articles com el que prohibeix la 
mendicitat o el reciclatge de menjar. 
També va dirigit contra els col·lectius 
contestataris ja que prohibeix penjar 
cartells o posar pancartes a la via pú¬ 
blica entre molts d'altres articles en¬ 
caminats al control social. A més, es 
dóna el cas que aquesta ordenança va 
ser maquillada, aprovada i defensada 
—a ultrança—, després d'un procés 
falsificat de participació ciutadana, per 
la CUP de Berga, tot això a esquenes 
de l'assemblea autònoma que porta¬ 
va mesos lluitant contra l'ordenança i 
les multes que se'n derivaven. 

Més multes contra 
membres de col·lectius 
llibertaris 

Aquests 3.000 euros de multa (quan¬ 
titat que representa la suma de la 
quantia màxima a la que s'enfronten 
aquestes 4 persones) se sumen als 
400 euros interposats contra dos 
membres més de col·lectius lliberta¬ 


ris berguedans. Els fets es remunten 
al Primer de Maig de 2013 quan una 
petita manifestació va assenyalar al¬ 
guns culpables de la crisis actual amb 
l'empasquinada de les seves seus. Dos 
mossos de paisà van seguir la marxa i 
van denunciar dos dels manifestants 
sense que aquests mai fossin identi¬ 
ficats. Això fa pensar que els mossos 
de Berga tenen fitxers il·legals sobre la 
filiació política d'activistes locals. 

Malgrat les multes, 
que sumen fins a 
3.400€, els col·lectius 
llibertaris segueixen 
en lluita 

Totes les multes han sigut recorre¬ 
gudes però l'ordenança de civisme 
segueix vigent, això sí, ara amb el 
nom de «convivència i via pública». 
Independentment del que passi amb 
les multes sempre és un molt bon 
moment per ressuscitar la lluita con¬ 
tra l'ordenança de civisme de Berga 
en un marc antiautoritari. Un bon 
moment per denunciar la repressió 
contra qui lluita i seguir, com ja s'ha 
fet, amb la campanya dels cors sense 
doblegar-se a la voluntat del polític 
local de torn ni dels seus matons. Per¬ 
què al cap i a la fi portem un món nou 
als nostres cors, més enllà de polítics 
i d'autoritats. 

La història anarquista com eina de lluita 


Winchi 

Manresa, maig de 2014 

L'anarquisme i els seus pensadors 
han donat molta importància a la 
reflexió sobre el funcionament dels 
diferents sistemes socials i sobre tot 
els sistemes basats en l'estat-nació i 
el capitalisme, que van ser sobre els 
quals van aparèixer les idees que de¬ 
nominem com anarquisme, malgrat 
que al llarg de la història podem iden¬ 
tificar pràctiques i idees semblants 
a les idees anarquistes. L'autoritat, 
l'estat, la religió, el patriarcat, la pro¬ 
pietat, el suport mutu, l'amor, etc.; 
són temes que l'anarquisme a abor¬ 
dat i han estat sempre presents en la 
teoria anarquista i en els debats del 
moviment. Lluny de la imatge que vol 
donar el poder de l'anarquisme com 
un moviment format per analfabets, 
els anarquistes han donat molta im¬ 
portància a la formació intel·lectual i 
al coneixement. Dins de l'anarquisme 
hi ha hagut grans científics i pensa¬ 
dors que en el seu moment van re¬ 
volucionar el pensament dominant: 
Kropotkin —desmuntant la teoria 
de Darwin (basat en la competitivitat 
com factor d'adaptació i descobrint 
que el suport mutu es imprescindible 
per l'adaptació al medi)—, Proud- 
hon —atacant l'idea de propietat i 
considerant-la com un robatori— o 
a Catalunya Francesc Ferrer i Guardia 
i la seva pedagogia alliberadora; són 
alguns exemples de pensadors anar¬ 
quistes i les seves aportacions. 

A part dels pensadors un dels grans 
mèrits de l'anarquisme ha sigut la 
seva tasca cultural que va aconseguir 
arribar a amplis sectors de la població 
i de les classes baixes. A cada poble, 
a cada barri hi havia un ateneu on no 
solament es difonia l'ideal anarquista 
sinó que es formaven culturalment 
les classes populars en matèries tant 
diferents com: història, economia, 
medicina, geografia, etc. 

Malgrat les seves aportacions al món 
de les idees, l'anarquisme ha quedat 
relegat a un segon pla dins les cièn¬ 
cies socials i ha sigut invisibilitzat a 
diferència del marxisme, que va tenir 
i encara té molta presència dins les 
esmentades ciències. L'anarquisme 
com a teoria ofereix nombroses pos¬ 
sibilitats d'anàlisis a les ciències co- 
cials i molts dels temes sobre els que 
l'anarquisme ha donat importància al 
llarg del temps, avui dia hi són en els 


debats de les ciències socials: el gène¬ 
re, el poder, la relació cultura-natura, 
etc. 

L'anarquisme es presenta en mol¬ 
tes ocasions com el parent pobre 
del marxisme, teòricament una mica 
coix, això es deu a què a diferència 
del marxisme l'anarquisme no s'ha 
convertit en una teoria tancada ni 
s'ha basat en la figura del gran pen¬ 
sador, com el marxisme ha fet amb 
Marx. L'anarquisme en donar molta 
importància a l'horitzontalitat i a la 
no imposició ha generat una gran di¬ 
versitat teòrica i pràctica. Els principis 
bàsics de l'anarquisme —autoorga- 
nització, associació voluntària, suport 
mutu— , es refereixen a formes de 
comportament humà que es conside¬ 
ra que han format part de la humani¬ 
tat des dels seus inicis o com a mínim 
d'algunes societats sense estat. 

Davant 

l'academicisme 
històric apostem per 
una història militant 

En els últims temps s'ha posat de 
moda dins el món acadèmic la his¬ 
tòria de l'anarquisme, el que ha por¬ 
tat a la proliferació de nombrosos 
treballs d'investigació sobre el món 
llibertari, fins al punt que dins del 
món acadèmic han sorgit els espe¬ 
cialistes en l'anarquisme. Sense voler 
desprestigiar la tasca dels historia¬ 
dors que s'han dedicat a fer història 
de l'anarquisme, els anarquistes hem 
d'apostar per una història militant 
que estigui lligada amb el moviment 
anarquista actual i amb la lluita. Te¬ 
nim bons exemples de militants anar¬ 
quistes que des de dins del moviment 
s'han dedicat a fer història i en alguns 
casos han escrit fets que havien vis¬ 
cut en primera persona, com poden 
ser els treballs de Josep Peirats sobre 
la revolució social o Abel Paz que va 
acompanyar la seva militància amb la 
recerca històrica. 

L'altre dia escoltava una entrevista 
a Ràdio Bala a la hitoriadora Dolors 
Marin on deia que no entenia la his¬ 
tòria sense vincular-la a la militància 
política i parlava del seus treballs his¬ 
tòrics que tenien com objectiu la re¬ 
cuperació de la memòria dels maquis 


anarquistes que van lluitar amb les ar¬ 
mes contra el franquisme una vegada 
acabada la guerra. 

Fugint del còmode academicisme, 
hem d'apostar per una història anar¬ 
quista que ens serveix per seguir en¬ 
davant en la nostra lluita. Trencant 
el mite de l'objectivitat, ens hem de 
posicionar al costat dels oprimits que 
lluiten davant el seus amos. Això no 
vol dir que els nostres treballs no ha¬ 
gin de ser rigorosos, estar ben docu¬ 
mentats i les fonts contrastades sinó 
que hem de ser conscients que les 
causes per les que van lluitar milers 
i milers d'anarquistes encara estan 
vigents, és per tot això que davant 
el conflicte social actual ens posicio- 
nem. D'aquesta manera trenquem 
amb els qui volen fer de les nostres 
idees una cosa del passat afirmant 
que en l'actualitat no tenen sentit. 
D'aquesta manera critiquem els histo¬ 
riadors que parlen molt bé de la lluita 
de la CNT, de las vagues de principis 
del segle XX però si en la actualitat es 
trenca la pau social i en una vaga hi 
ha disturbis es posen les mans al cap. 
Recuperem la nostra història com una 
eina de lluita més en el present o com 
diria algun historiador: comprendre el 
passat per transformar el present. 

La nostra història 
una eina més per 
lluitar en el present 

És a través de les biografies dels llui¬ 
tadors anarquistes com podem des¬ 
cobrir a persones com nosaltres, que 
en el seu moment van fer de les seves 
idees una amenaça pel poder. Aques¬ 
tes terres estan plenes de personat¬ 
ges que van plantar cara al poder, 
vides com la d'Agustín Rueda nascut 
a Sallent i que va ser empresonat el 

1977 per la seva militància llibertària 
acusat de diferents sabotatges. 

Agustín Rueda va ser assassinat el 

1978 pels carcellers que el van apa¬ 
llissar en descobrir un túnel que 
l'Agustín junt amb altres presos ha¬ 
vien fet per fugir de la presó. Aquest 
exemple és un més dels milers i milers 
de militants anarquistes que van llui¬ 
tar i morir per les seves idees. 


No hem d'oblidar que el Bages té una 
llarga trajectòria de lluita anarquista i 
que les idees i pràctiques anarquistes 
van tenir molta força. Recordem la 
Revolta de l'Alt Llobregat o els Fets de 
Fígols de 1932 on es va dur a terme 
una vaga general, de caràcter revolu¬ 
cionari, entre els dies 18 i 23 de gener 
de 1932 i que va tenir un seguiment 
important als sectors miners i del tèx¬ 
til. La protesta s'inicià a Berga i arribà 
a les mines de Fígols, on els anar¬ 
quistes van proclamar el comunisme 
llibertari. Iniciada la vaga general re¬ 
volucionària, el moviment es propagà 
cap a d'altres poblacions mineres com 


Balsareny, Sallent, Cardona i Súria, on 
els vaguistes es van fer els amos de 
la situació. La resposta fou una dura 
repressió. El govern de la República 
ordenà la intervenció de l'exèrcit i 
Manresa quedà ocupada militarment 
com a centre d'operacions per con¬ 
trolar tota la comarca. Molts miners 
foren detinguts i alguns d'ells van 
ser empresonats i fins i tot deportats 
a l'Àfrica. Ahir com avui la repressió 
existeixi quan hi ha lluita. 

Hem de donar importància a gene¬ 
rar coneixement de la historia de 
l'anarquisme, les seves lluites, les se¬ 
ves revolucions, els seus pensaments, 
les diferents tendències i com no, 
també dels seus errors i dinàmiques 
negatives. D'aquesta manera el co¬ 
neixement històric ens pot servir no 
per idealitzar temps millors sinó per 
aprendre de les lluites del passat i per 
adonar-nos que les nostres idees i for¬ 
mes de fer han tingut molta presència 
en aquestes terres, per seguir enda¬ 
vant en la nostra lluita en veure que 


formen part d'una dinàmica històrica: 
la d'aquells que al llarg dels temps 
han plantat cara a les desigualtats i 
les injustícies lluitant per combatre la 
dominació. 

El coneixement de la nostra història 
com a moviment ens connecta amb 
tantes altres lluitadores que van viu¬ 
re en altres temps i que tenien amb 
el seus matisos les mateixes idees i 
valors que tenim nosaltres ara i ens 
ubica com actors actius que lluiten 
en l'actualitat davant aquest sistema 
autoritari basat en el capitalisme i en 
l'estat. Es per això que esdeveniments 


com la marxa dels maquis que cada 
any es realitza al Berguedà són molt 
necessaris, així com tenir els nostres 
arxius i biblioteques. La reconstrucció 
del nostre passat igual que la recupe¬ 
ració i la creació de memòria de lluita 
són molt importants en uns temps 
postmoderns on ens volen fer creure 
que la història ha acabat, que el capi¬ 
talisme i la democràcia són el millor 
sistema al que podem aspirar i que 
la lluita ja no té sentit. Vivim en uns 
temps convulsos on aquest sistema ja 
no pot garantir ni la supervivència de 
moltes persones, fins i tot en el deno¬ 
minat «primer món» on l'explotació 
es fa cada dia més latent i les con¬ 
tradiccions del capitalisme es mostren 
en forma de: destrucció de la natura, 
augment de la desigualtat, domina¬ 
ció d'una majoria en mans d'una mi¬ 
noria, etc., és per això que avui més 
que mai les idees anarquistes tenen 
vigència i tenim les mateixes raons 
per lluitar que les que van tenir els 
anarquistes d'altres temps. 

Sensibilitat química múltiple, una malaltia sistèmica, femenina i no reconeguda 

Les persones afectades per aquesta malaltia són sentinelles de la so- de l'autodestrucció. Ens afecta a totes, però degut a característiques 
cietat, que ens avisen que el nostre estil de vida ja ha arribat al punt personals, genètiques, laborals s'evidencia més en unes que a d'altres 


Ruda 

Manresa, abril de 2014 

Quan parlem de sensibilitat química 
múltiple (SQM) estem parlant d'una 
pèrdua de tolerància a agents químics 
molt diversos però habituals com els 
que podem trobar en productes de 
neteja, colònies, dissolvents, etc; com 
també a les ones electromagnètiques 
que, cada vegada més, envaeixen el 
medi degut a la telefonia mòbil, ones 
wifi, entre d'altres. Aquesta pèrdua 
de tolerància es pot produir per una 
sobre exposició a un producte tòxic, 
com passa per exemple amb les tre¬ 
balladores que s'han vist afectades 
per una fumigació o bé pot produir-se 
per una exposició reiterada a petites 
dosis. Per exemple, una persona que 


treballa amb un dissolvent que té una 
concentració d'un producte tòxic al 
que repetidament hi estan en contac¬ 
te (treballadores de la neteja, perru¬ 
queres, infermeres). Aquest trastorn, 
molt més freqüent en dones, pot anar 
associat a la fibromiàlgia i a la síndro¬ 
me de la fatiga crònica. 

Símptomes 

Els símptomes de la SQMe són 
molt diversos i poden afectar dife¬ 
rents sistemes i òrgans. Les qualitats 
d'aquests símptomes, com la durada, 
la recurrència i la cronicitat, també 
acostumen a ser molt variables. 


Els sistemes afectats acostumen a 
ser el sistema nerviós central i perifè¬ 
ric, els òrgans sensorials (oïda i ulls), 
l'aparell respiratori (nas, boca i coll 
inclosos), el sistema cardiovascular, 
endocrí, musculoesquelètic, l'aparell 
gastrointestinal i el reproductor, la 
bufeta i la pell. 

Els símptomes més freqüents incidei¬ 
xen en els sistemes nerviós central 
(mal de cap o pressió, fatiga i manca 
de capacitats cognitives), respiratori i 
gastrointestinal. 

Durant una crisi produïda per 
l'exposició a algun tòxic, els principals 
símptomes són: ofec, irritació de la 
pell, de les mucoses i de les vies res¬ 
piratòries, cefalea, confusió mental, 
nàusees, diarrea, fatiga extrema, do¬ 
lor osteomuscular i malestar general 
que impedeix continuar en un am¬ 
bient determinat. 

Pandèmia? 

Actualment afecta a un 5% de la po¬ 
blació mundial, hi ha una incidència 
8 vegades superior en dones que en 


homes (una causa pot ser el tipus de 
professions a la què històricament 
s'hi han dedicat majoritàriament 
dones). Actualment amb els índex 
de contaminació ambiental als que 
estem sotmeses són més persones 
i cada vegada més joves que es van 
tornant hipersensibles. Amb això hem 
d'afegir que cada vegada hi ha més 
persones que tenen en la seva genèti¬ 
ca un nivell de tolerància menor que 
els seus progenitors, ja s'han analit¬ 
zats cordons umbilicals carregats de 
químics. 

Tot i aquesta conjuntura s'està lluny 
de reconèixer-la com a malaltia. 
L'excusa és que la comunitat cien¬ 
tífica no es posa d'acord, ja que la 
malaltia pot presentar símptomes i 
graus d'afectació molt diferents. A 
l'hospital Clínic de Barcelona entre els 
anys 2001 i 2008 van atendre mol¬ 
tes persones afectades per aquesta 
malaltia; però al 2008 la direcció del 
centre va decidir que no podien aten¬ 
dre a més pacients afectades per al¬ 
guna hipersensibilitat química o am¬ 
biental per falta de protocol específic. 


Malaltia sistèmica 

I és que aquesta malaltia qüestiona 
de fons el modus de vida imperant. 
Qüestiona com mengem. Una ali¬ 
mentació basada en els productes 
químics a base de fertilitzants, pestici- 
des i herbicides (una de les recomana¬ 
cions per intentar que la malaltia no 
progressi és l'alimentació ecològica). 
Com ens comuniquem. Cada vegada 
més dependents de la telefonia mòbil 
i la connexió perpètua i immediata 
a internet, provocant que l'aire esti¬ 
gui ple d'ones electromagnètiques, 
les quals no veiem però ens afecten. 
Com ens movem. Sempre amb el co¬ 
txe quasi mai a peu o bicicleta pro¬ 
voca que els nivells de contaminació 
atmosfèrica siguin irrespirables per 
aquelles persones més sensibles. Com 
ens netegem, aquesta fal·lera per la 
suposada higiene que ens sotmet a 
una constant i reiterada exposició a 
la química. 

És una malaltia incòmode que si se 
l'escolta provoca integrals i necessaris 
canvis personals i socials. 



Recordant a la companya Concha Liano... 


Berga, abril de 2013 


Pep i tu 


El passat dissabte 19 d'abril va morir a Caracas la companya Concha Liano 
Gil, anarquista, feminista, una de les impulsores de Mujeres Libres i activa 
revolucionària el juliol de 1936. 

Que la terra et sigui lleu companya! 


El novembre de 2011 vam entrevistar la Conchi a casa seva a Caracas 
i vam publicar l'entrevista a el pèsol negre número 56, gener, febrer i 
març de 2012. Podeu llegir l'entrevista en línia a: www.bllibertari.org/ 
mor_concha_liano.html 



Mor l'indomable Antonio Ferreira de Jesús 


Compx 

Manresa, abril de 2014 


Recentment, i amb una mica de re¬ 
tard, ens hem assabentat de la mort 
del company António Ferreira de Je¬ 
sús. L'Antonio era natural d'Oliveira 
do Bairro i morí el 6 de novembre del 

2013. Dels 73 anys que tenia, en pas¬ 
sà 52 empresonat a Portugal, un cas 
inèdit a Europa. 


Inconformista amb les desigualtats 
socials i amb el terrible terrorisme que 
constitueix la violència econòmica, 
s'oposà al robatori de la vida, al tre¬ 
ball assalariat i començà a expropiar 

a la classe dominant. Solidari, gene¬ 
rós, home de paraula, sempre al cos¬ 
tat dels seus companys. Impregnava 
ànims, força interior i resistència per 
tirar endavant la lluita contra el po¬ 
der. Transpirava revolta per tots els 
porus: tanta que moltes vegades era 
vist i sentit com una bomba a punt 
d'explotar. 



Míisbtn Jacinl Verdaguer, 4 è 

Manrçíia 

Tei. 93 8731350 


A la seva tomba en el cementiri de 
Portimao, s'hi pot llegir: «Altiu, in¬ 
domable, enemic de la autoritat, el 
teu somni de llibertat mai serà des¬ 
truït! Amor i anarquia! Dels teus com¬ 
panys.» 

Si voleu saber més de la intensa vida 
de l'Antonio trobareu una petita bio¬ 



grafia seva al web: 

http://www.alasbarricadas.org/noti- 

cias/node/28081 

Antonio, que la terra et sigui lleu 
company. 

Dimarts 

Gerard Vilardaga 
CEJEB i Konvent.O 
Berga, 2013 

Judith Coberïa i Guàrdia 
Berga, març de 2014 

Dimarts, dimecres, dijous, divendres, 
dissabte, diumenge, dilluns i altres 
dies de guardar, de guardar-nos dels 
mals auguris, de la mala astruga, del 
mal d'amors i de la pluja fina, en Ge¬ 
rard escriu com qui menja préssecs a 
boca plena i et fa sentir la dolçor de 
cada mossegada mentre te'l mires, o 
el llegeixes, sense deixar-se entaba- 
nar, aquests dimartstari en dóna fe. 
Fe, una paraula d'aquelles que pe¬ 
sen, que per qui el coneix, potser 
d'entrada els sona estranya, però des¬ 
prés de llegir DIMARTS personalment 
em queda clar que en Gerard és un 
creient. És creient perquè és un des- 
cregut amb arguments de pes, apre- 
sos a les facultats ortodoxes d'aquí i 
de l'estranger, perquè la feina aques¬ 
ta de 8 a 3 li dóna perspectiva vital i 
no es deixa vinclar, tot sucumbint-hi, 
al desànim del viure, del desitjar, del 
tornem-ho a provar tot i que sap que 


si ha anat fatal, la probabilitat indica 
que hi tornarà a anar. 

No trobarem dreceres falses en els 
seus poemes, ens exposa el sexe, 
el desig, el desamor, la tristesa, 
l'astorament i el desmenjament de 
més d'un dimarts al costat de la vora¬ 
citat, la lleugeresa, la cerca sense pu¬ 
dor de la millor postura, de l'avidesa 
per provar tots els conys possibles del 
seu entorn, com si es tractés d'un 
viatge iniciàtic, conscient que només 
és pulsió humana, mascle i terrenal, 
sabedor que el temps s'escapa en¬ 
tre els dits i cal aprofitar cada ocasió 
sense donar-hi massa voltes, sabent, 
això sí, que hi voltarem després, en 
els dies posteriors, o a les hores que 
vindran sigui caminant vora la platja 
bruta de la ciutat, sigui perdut en un 
hotelet de tercera amb les comoditats 
justes. Hi ha poemes cafres i poemes 
dolcíssims, poemes a la ratlla del por- 
nògraf i poemes sublims (La petita 
evasió), poemes de cada dia i poemes 
endiumenjats, poemes per passar 
l'estona i poemes que et fan tornar 
a la primera ratlla tres vegades per 
assaborir i descobrir exactament quin 
devia ser el paisatge emocional en el 
que foren escrits, quina cara d'aquest 
Gerard és la que hi ha al darrera: el 
Gerard núvia? El Gerard Kinoplatz? El 


Gerard pirata? El Gerard espantat? El 
Gerard familiar? L'amic o l'enemic? 
Diria que el que més present hi tro¬ 
barem és el que es vol invisible acon¬ 
seguint que te'l miris i el vegis, justa¬ 
ment per aquesta capacitat tan seva, 
de no ocupar l'espai dels altres però 
fer sentir que hi és present. Aquests 
dimarts ens portaran vers a vers a la 
introspecció sense fatuïtat (ell mai no 
ho faria), una mirada lúcida sobre una 
paraulota molt de moda, la masculi¬ 
nitat, un home que parla dels homes 
i de la seva relació amb les dones, la 
dona, la que el fa sentir únic, la que el 
fa sentir una merda, la que l'ha traït, 
la insuportable o la imprescindible i 
tots ells i elles, ell i ella són dibuixats 
amb cruesa, quasi crueltat, no hi ha 
pietat a la punta d'un bisturí, al traç 
de la ploma d'en Vilardaga, tampoc. 
Un parèntesi pels poemes que parlen 
de la gent de la família, la de sang, 
la de casa, assumint l'heretat, di¬ 
buixant-los amb traç fi, el que destil·la 
l'estima, el reconeixement, la mala 
llet també. 

Finalment caldrà aturar-se en les des¬ 
cripcions urbanes, com es mira la 
ciutat, els seus racons més bruts, sòr¬ 
dids, perduts i quotidians alhora, la 
ciutat on viu a destemps, la ciutat que 
forma part del seu mapa diari com a 
punt de fuga per transformar-se en 
el músic, el poeta, el transformista 
o l'antropòleg en hores baixes. Parla 
de rates i les veiem, reines dels espais 
quan els humans anem a fer nones, 
elles es passegen per aquells llocs que 
creiem nets en un miratge fet de pu¬ 
blicitat institucional i profunda naivi- 
tat, ens descriu una Barceloneta feta 
de crits, de guiris de platja dissenyada 
per un oci alienant on també hi troba 
el desig, l'amor i el desamor o senzi¬ 
llament passeja les nits d'hivern suau 
de la Barcelona grisa. 

Trobarem algun dimarts assertiu en la 
voluntat del deixar de fer, de deixar 
de ser titella d'unes emocions que el 
segrestaven, uns poemes on la pa¬ 
raula NO hi és present escrita o sense 
grafia, uns NO que ens evoquen uns 
SI en majúscula per la vida respectuo¬ 
sa amb el desig veraç, on la tendresa 
hi treu el cap i hi fa vacances paga¬ 
des. No és prou dandy, o n'és mas¬ 
sa, per renunciar a la voluptuositat, 
per reconèixer que donaria de nou 
l'ànima -si és que en té- per un altre 
petó, per un altre clau ben fotut, per 
una carícia peremptòria en qualsevol 
escenari possible de ciutat o de mun¬ 
tanya. 

Dimarts és un poemari consistent. 
Net de cinisme. No hi trobareu pa¬ 


raules sobreres, està construït com 
les cases antigues, amb bon gust i 
material durador. Les finestres ben 
encastades, fetes a mida, cada poe¬ 
ma està treballat i s'hi ha passat el ri¬ 
bot per fer encaixar la cadència de la 
paraula amb l'emoció provocada en 
dir-la, o llegir-la. Són poemes per dir 
en veu alta, amb públic i poca llum, 
amb focus zenital, potser al Konvent, 
potser al carrer, potser al Llantiol o al 
cau dels darrers anarquistes de mun¬ 
tanya. 

Vilardaga ens remet al lirisme de Pa- 
passeit, al dir voluptuós i aspre alhora 
de l'Ovidi (Montllor) a I' Estellés més 
terrenal, els dels amants de València, 
i també té regust de Puntí -l'home 
dels mil noms i ànima polièdrica-, del 
Riba lúcid i malparit de bona gent 
com és -en Pau, no en Carles- llegir 
aquest Dimarts t'apropa a una sen¬ 
sibilitat que té valor perquè es mos¬ 
tra tal com és, sense artificis, amb el 
punt just de mala llet, de frustració, 
de vagareig i de saviesa apresa vivint 
entre l'amor i el desamor, l'encanteri 
i l'encaterinament, la quotidianitat i 
l'estultícia imperant dels nostres dies, 
les ganes de revolta i la frustració per 
la inacció general, són poemes carre¬ 
gats de present que fan palesa la ne¬ 


Un remolí de fulles senils 
branques seques 
i cadàvers d'insectes 
s'enlaira dòcil 
amb parsimònia 
ple de pols 

per creuar sense mirar 
el camí estret que porta 
a 

casa. 

Passa així 
aliè a mi 
pel meu davant 
senyorial 
con si no hi fos: 
una brisa suau 


cessitat de viure, escrivint o caminant, 
sabent-se fràgil com aquell que no ho 
sap, sabent-se sublim sense envanir- 
se, més aviat se'n fot, sabent l'hora 
exacta del plor, del no i del desig. 

Sembla que en Gerard Vilardaga no 
vol lluir, i llueix justament per això. 
Dimarts és un poemari per dur a la 
butxaca tots els dies de la setmana i 
quan la boira baixa, o el fred, o la plu¬ 
ja, ens facin entristir cercant somriu¬ 
res allà on no se'n troben, agafar-lo 
i obrir-lo, un cony saborós, una rata 
peluda, una mar grisa, o el padrí 
astronauta ens tornaran la connexió 
amb la vida, la nostra, la petita, la 
real. Dimarts és el gran dia. 


que renova l'alè 

i mou les coses petites en 

cercles, 

un tros enllà 

c 

a 

u 

per podrir-se amb modèstia 
i fer més fèrtil aquest 
tros de terra ingrata 
orfe de tuteles 
latifundis 
i padrins. 

Lola de Bellesguard 


Nacionalisme (versió III) 





Vols col·laborar amb 
nosaltres? 


Envians els teus textos a: 
pesolnegre@berguedallibertari.org 




.Àlzina 

Cafeteria Llibreria 

Plaça Gispert. 3, baixos 
(Manresa) 

EMERGENTS.O 



Octavi Serra & Mateu Targa 


Van néixer d'un ventre 
diferent i eis seus camins no 
es van creuar fins a l'epígraf 
de l'adolescència, quan 
l'interès pe! món comença¬ 
va a aparèixer. Aquest in¬ 
terès, ho va fer des d'un 
punt de vista escèptic i amb 
fa nàusea com a base de 
qualsevol de les nostres re¬ 
flexions. 


Creuen que el canvi és pos¬ 
sible, el problema és que 
pocs se'l creuen; potser per 
falta d'alternatives, potser 
perquè la iniciativa és massa 
dura i no es contempla en 
l'entramat social, o potser 
perquè e! dit al nas fa caliu, 
no ho sabem , 

Tots dos estan formats a la 
perifèria del mon de l'art i, 


al centre, només hi passen 
per gaudir i buscar nous for¬ 
mats i noves maneres. Pre¬ 
fereixen observar les bara 
lles conceptuals a aixopluc. 
Això sí, quan fan alguna 
acció, obra o ei que sigui, 
porta implícit un concepte 
amb el qual creuen i volen 
transmetre 


Sota la tutela de Konventpuntzero, Emergents.0 dóna suport a joves creadors amb inquietuds, passió i necessitat d'expressió a 
través de l'activitat artística, mitjançant la concessió d'un espai expositiu distant del concepte clàssic. Aixi, comerços de! pobie de 
Cal Rosal es converteixen en galeries, acollint tot tipus d'obres, des de videoart, pintura o escultura, passant per instal·lacions i foto¬ 
grafia. La mostra d'art, exposada anualment desde 2011, cerca trencar amb els convencionalismes, apropant l'art al públic i creant 
una experiència artística més interactiva entre obra-persones-espai. Emergents.O és dirigit, coordinat i comissariat per Sheila i 
Jennïfer Moreno. De! 18 de juny al 2 de juliol de 2014 http://emergents.wix.coni/puntzeFo 

PARLEM AMB... 

Una berguedana 
encausada pels fets 
del Parlament 


Barrikada 

Berga, abril de 2014 

L'extensió de la protesta i de la com¬ 
bativitat arrel de la visualització de 
l'essència del capitalisme en forma 
de crisi ha provocat una dura respos¬ 
ta repressiva per part de l'estat. Un 
dels casos més paradigmàtics, és el 
què afecta a una vintena de perso¬ 
nes que fóren jutjades des del passat 
31 de març a l'Audiència Nacional 
per l'intent de bloqueig al Parlament 
de Catalunya del passat 15 de juny 
de 2011.1 diem que és paradigmàtic 
no només pel nombre d'encausades 
pels fets, sinó sobretot per què impli¬ 
ca un precedent a nivell repressiu: a 
les detencions selectives mitjançant 
els gens novedosos fitxers policials 
il·legals se li afegeix l'aplicació a 
nivell jurídic del «delicte contra les 
altes institucions de l'estat», un 
delicte sense jurisprudència que es 
pretén extendre paulatinament a 
les diverses lluites socials i contesta¬ 
tàries. 

Des del Pèsol Negre, entrevistem a 
una berguedana encausada pels fets 
del Parlament. 

Ens pots explicar què va passar 
aquell dia i per què protestàveu? 

El 15 de juny de 2011 era el dia 
que el Parlament de Catalunya 
aprovava els pressupostos més 
restrictius fins al moment i que 
han portat a l'actual onada de 
retallades. La manifestació sor¬ 
gia del moviment del 15 M, un 
moviment molt ampli i divers 
que va anar agafant força a 
mesura que passaven els dies. 
Aquell dia vam sortir al carrer 
milers de persones, gent molt 
diversa però amb un objectiu 
comú: mostrar-los la nostra 
indignació i intentar «aturar el 
parlament» de forma massiva. 

La nostra sorpresa va ser en 
veure que tot i el fort desple¬ 
gament policial, els polítics 
entraven al Parlament passant 
enmig de totes les manifes¬ 
tants demostrant-nos que els 
importava ben poc el fet que 
milers de persones s'estiguessin 
manifestant. Ara entenem que 
va ser una estratègia de Felip 
Puig per augmentar la tensió i 
poder criminalitzar la protes¬ 
ta. En el desallotjament de la 
plaça Catalunya la imatge de la 
policia va quedar molt danyada 


i buscaven invertir la balança. 
Tot i això, no es va viure cap 
tipus d'enfrontament violent 
per part de les manifestants. 

Tot al contrari, la violència 
va venir per part de la policia 
que de bon matí ja va realitzar 
diverses càrregues per caldejar 
l'ambient. 

Durant la primera setmana 
d'octubre del mateix 2011 es van 
produir les vostres detencions. Po¬ 
deu explicar-nos com van anar? 

De detencions ni va haver de 
tot tipus ja que som 20 per¬ 
sones encausades, però totes 
amb una espectacularitat molt 
pròpia dels mossos d'esquadra: 
forts desplegaments i enca- 
puxats. A mi personalment em 
van detenir a la ciutat de la 
justícia juntament amb altres 
imputades. Vam anar volun¬ 
tàriament a personar-nos al 
jutjat perquè ja sabíem que 
estàvem imputades en el cas. 

Al cap d'una bona estona espe¬ 
rant que ens donessin la citació 
judicial, van entrar els mossos 
a la ciutat de la justícia i ens 
van rodejar a la cafeteria, als 
advocats també, per portar-nos 
a comissaria. Una entrada de 
pel·lícula... 

En teoria les detencions eren 
per entregar-nos les citacions, 
però en realitat eren per 
fotografiar-nos i així poder 
comparar les nostres cares amb 
les proves audiovisuals. Era la 
primera vegada que la policia 
entrava a la ciutat de la justícia 
sense cap tipus d'ordre del 
jutjat de guàrdia, un fet sense 
precedents. 

Us citen a declarar directament a 
l'Audiència Nacional de Madrid i sé 
us demana entre 3 i 8 anys de presó. 

"En aquest judici no 
jutgen solament vint 
persones, sinó a tota 
aquella gent que surt 
al carrer a 
protestar" 


Quina valoració en feu de la petició 
i del fet de ser jutjats per un tribunal 
d'excepció? 

El fet de ser jutjats en un tribu¬ 
nal com l'Audiència Nacional és 
una mostra més de la mediatit¬ 
zació i politització del cas. Ells 
mateixos consideren que els 
fets ocorreguts serien conside¬ 
rats faltes, però li incorporen 
un agreujant d'intimidació 
ambiental per ser una protesta 
massiva. L'Audiència Nacional 
és un tribunal polític que no 
jutja fets, sinó idees. 

En aquest judici no ens jutgen 
solament vint persones, sinó 
que jutgen tota aquella gent 
que surt al carrer a protes¬ 
tar. Busquen criminalitzar les 
mobilitzacions, tot creant un 
precedent judicial en el qual 
recolzar-se legalment per jutjar 
futures mobilitzacions. 

Com s'ha desenvolupat el 
judici? 

Doncs la primera setmana es va 
practicar la nostra declaració, la 
dels policies i la dels polítics. 

La dels polítics va ser especial¬ 
ment curiosa, cada un va de¬ 
clarar segons els seus interessos 
polítics fent campanya dins la 
mateixa sala de l'Audiència. 
Semblava inclús que cada un 
parlés d'uns fets totalment 
diferents. 

D'altra banda, que la Generali¬ 
tat de Catalunya i el Parlament 
de Catalunya vagin de la mà 
d'un sindicat d'ultradreta 
com Manos Limpias i que 
recorrin a un tribunal espan¬ 
yol com l'Audiència Nacional 
demostra la falsedat del seu 
discurs de confrontació amb 
el Govern Espanyol i l'omple 
d'incoherències. No és més que 
un joc per aconseguir parcel·les 
de poder i una cortina de fum 
per amagar la misèria de les 
seves polítiques de retallades. 

Els mitjans us van crimina¬ 
litzar de debò. Com valoreu 
aquest servilisme dels mitjans 
cap al poder polític? 

Els mitjans de comunicació han 



"Els mitjans de comu¬ 
nicació creen uns fets i 
un discurs i el difonen 
fins a crear una 
realitat" 

estat ara i sempre al servei i al 
costat del poder. No va ser cap 
sorpresa la criminalització del 
dia següent a la protesta. Ells 
creen uns fets i un discurs i el 
difonen fins a crear una realitat. 
Tenim un exemple recent molt 
clar: la manifestació de Madird 
del 22-M, l'única imatge 
d'aquell dia és la dels enfron¬ 
taments amb la policia i ni una 
dels milers de persones que van 
sortir al carrer. 

"Jo també estava al parla¬ 
ment i ho tornaria a fer!" 

Aquest es el lema de la 
campanya de suport a les 
encausades represaliades per 
intentar aturar l'aprovació 
dels pressupostos d'aquell 
moment. Ho tornaríeu a fer? 

Per què? 

Clar que ho tornaríem a fer. 
Aquell dia la classe política es 
va sentir fràgil, i per això la seva 
resposta és tan contundent. 
Aquesta és l'única manera de 
demostrant-los que la distància 
que ens separa no és tan gran, 
i que aquesta urna de vidre en 
la que viuen és molt més fràgil 
del que es pensen. 

Us heu sentit recolzades? 

Ens hem sentit molt recolzades, 
i volem agrair tot el suport que 
estem rebent. Omple de força 
sentir que no estem soles. 
Agrair a totes les solidaries que 
es van desplaçar a Madrid per 


estar al nostre costat. A la gent 
de Madrid que ens ha acollit 
amb molta estima oferint-nos 
allotjament, menjar, suport 
logístic, etc... A la gent que 
es va concentrar cada dia que 
declaraven els polítics, els seus 
crits es podien sentir des de 
dins de la sala de l'Audiència 
Nacional. Atota aquella gent 
que està ajudant econòmica¬ 
ment. Així com als grups de 
suport i a les persones que han 
aconseguit fer que la campan¬ 
ya sigui forta ja sigui des de 
Barcelona, Granada, Jerez i un 
llarg etcètera. 













